text:
Mongolia
Mongolia (mongolskt: MoHroл yлc), eisini nevndur Ytra-Mongolia [1], er eitt stórt land í Miðasia. Í norðri hevur Mongolia mark við Russland og í eystri, vestri og suðri við Kina. Ulan Bator er høvuðsstaðurin og størsti býurin. Høvuðsstaðurin í Mongolia er miðdepil í landsins vega- og jarnbreytakervi. Fyri hundrað árum síðan var Ulan Bator lítil landsbýur, men kommunistastyrið gjørdi býin til stórbý.
Fjarskotna og strálbygda landið Mongolia var einaferð miðdepil í einum stórum heimsríki. Í 13. øld legði mongolhøvdingin Djengis Kan undir seg ovurstórt heimsríki, ið fevndi um meginpartin av Miðasia og Kina. Tá ið hann doyði, var sagt, at tað var næstan eitt ár at ríða úr øðrum enda í annan í ríki hansara. Sonarsonur hansara Kublai Khan tók við eftir hann, men í 14. øld legði Kina stórar partar av ríkinum undir seg aftur.
Søga[rætta | rætta wikitekst]
Hendingarøð[rætta | rætta wikitekst]
- 1163: Djengis Kan, sum stovnaði mongolska heimsríkið, verður føddur í Mongolia.
- 1206-1400: Ein maður og ætt hansara ráddu í bæði Asia og Eysturevropa hesa tíðina, Djengis Kan, sum bygdi mongolska ríkið. Úr Korea fyri eystan til Ukraina fyri vestan slapp eingin undan hansara ágangandi mongolsku hermonnum.
- 1206: Temudjin vinnur Mongolia. Mongolskir ættbólkar velja Djengis til kan (valdsharra).
- 1206: Djengis Kan stovnar Mongolríki. Mongolar hertaka Asia.
- 1211: Mongolar gera innrás í Kina.
- 1215: Djengis Kan kringsetur og tekur Beijing í Kina.
- 1218: Mongolar gera innrás í Iran.
- 1221: Mongolar gera innrás í Russland.
- 25. august 1227: Djengis Kan doyr. Sonurin Ogotay tekur við.
- 1237: Abbasonur Djengis Kan, Batu, ger innrás í Norðursiberia.
- 1240: Batu ger innrás í Póllandi og Ungarn í Evropa.
- 1260: Kublai Kan, abbasonur Djengis Kan, verður stórkanur yvir øllum mongolum.
- 1260: Stríðsmenn úr Egyptalandi, mamelukkar, vinna á mongolum.
- 1279: Kublai viðurkendur valdsharri í Kina. Kublai Kan vinnur á Kina.
- 1281: Mongolar leypa á Japan við stórum herflota, men ganga burtur í einari melduródn. Japanar halda tað vera storm sendan oman av himni.
- 1294: Kublai doyr.
- 1368: Mongolarnir verða riknir úr Kina. Mingherdeildir reka mongolar úr Kina.
- 1370: Timur Lenk savnar tey trý vestaru kanatini.
- 1395: Timur Lenk, eftirkomari Djengis Kan, tekur stórar partar av Suðurrusslandi.
- 1398: Timur Lenk tekur Delhi í India.
- 1402: Temur Lenk sigrar á osmannum við Ankýra.
- 1405: Timur Lenk doyr.
Mongolar[rætta | rætta wikitekst]
Mongolar vóru fólkasløg, sum livdi á skógarleysu víddunum í Landnyrðingsasia. Mongolar búðu í rundum tjøldum, jurtum. Konurnar fluttu tey stað úr stað í vognum. Ættbólkarnir flakkaðu um mongolsku grasfløturnar við alidjórum. Tey høvdu t.d. ross, geit, neyt og seyð. Teir livdu mest á rossabaki, og við teimum fekk Djengis Kan gjørt tátíðar sterkasta her. Teir brúktu nýggjastu vápnini, til dømis bæði krút og roykbumbur, so at eigin sá teir í álopi. Mongolar gjørdu avbera góðar bogar úr horni, viði og djórasinum. Tí vóru bogarnir ótrúliga sterkir.
Mongolar vóru tiknir úr leikum sum bogaskjótarar, og teir dugdu at spenna bogan, medda og skjóta, meðan rossið tvísporaði. Teir funnu upp oddar, sum fóru ígjøgnum herklæði, hvínandi ørvar at bákna við og ørvar við smáum spreingiknøttum á oddinum. Allar hernaðaratgerðir vóru lagdar væl til rættis, og á rossabaki fóru teir ótrúliga skjótt víða. Altíð megnaðu teir at savna megina, tá ið mest á stóð, og teir herjaðu og brendu allastaðni. Teir loyptu ræðslu á fólk, hagar teir komu.
Seinast í 12. øld savnaði máttmikil høvingi, Djengis Kan, flakkandi ættbólkarnar í Suðursiberia. Ættbólkarnir vóru mongolar, og honum eydnaðist at skipa fólkið í stóran og máttmiklan her. Herur Djengis Kans var mannaður við reiðmonnum, ið vóru tiknir úr leikum við boganum. Mongolsku reiðmenninir høvdu ein boga, tveir ørvahúsar og einar 30 ørvar. Teir dúgligastu riðu til tey fjarskotnastu mongolsku hjálondini og komu heimaftur við tíðindum um bardagar og um viðurskiftini í fjarskotnu londunum. Reiðmenninir stýrdu rossunum við beinunum bara og høvdu stríðsvápn í hendi.
Tey búðu í rundum tjøldum, sum tey tóku við sær, so hvørt tey fluttu. Konurnar koyrdu tjødini á vagnum, og menninir veiddu, røktaðu djórini og seldu tey fyri metal og korn.
Veldi Djengis Kans[rætta | rætta wikitekst]
Mongolar vóru flakkfólk í Miðasia. Í 1206 var máttmesti høvdingur teirra, 39 ára gamli Temudjin, valdur til kan (valdsharra), og nevndi seg Djengis (prinsur av øllum, sum millum heimshøv er). Hann setti sær sum mál at leggja allan heimin undir seg. Í 1211 gjørdi herur hansara innrás í Kina, og í 1215 tók hann Zhongdu, seinni kallaður Peking, nú Beijing. So herjaðu teir í Miðasia, Afganistan og stórum pørtum í Iran. Tá ið Djengis Kan doyði í 1227, var tað, sum hann sjálvur tók til, eitt ár at ríða úr enda í annan í ríki hansara. Eftirkomarar hansara tóku stutt eftir Suðursiberia og herjaðu eitt stutt skifti í Eysturevropa. Teir vunnu sær valdið yvir syndraðu ríkjunum í Norðurrusslandi og gjørdu tey til skattlond síni.
Ættfólk Djengisar helt fram at leggja lond undir seg. Tey tóku Irak og tað, sum eftir var av Iran. Abbasonurin Kublai varð valdur til stórkan í 1260. Hann flutti til Beijing, týndi Songríki fyri sunnan og varð viðurkendur keisari yvir øllum Kina í 1279. Kublai var bæði krígsmaður og politikari. Hann gav boð um, at gera vegir, so samband var við fjarskotnastu landslutirnar í ríkinum, læt vælgerðarstovnar gera til sjúk og gjørdi matgoymslur, skuldi hungursneyð komið. Ymsu partarnir í ríkinum gjørdust, sum tíðin leið, sjálvstøðugir. Kublai Kan hevði ikki ræðið yvir iranska kanatinum ella Gylta fylgis-kantinum í Suðurrusslandi.
Politikkur[rætta | rætta wikitekst]
Meginpartin av 20. øld hevur landið verið kommunistiskt, og tað hevði gott samband við Sovjetsamveldið, til fólkavalt stýrið tók við í 1990 [2]. Ávirkanin úr Sovjetsamveldinum sæst týðiliga á mongum almennum húsum í Ulan Bator.
Mannarættindi[rætta | rætta wikitekst]
Samkynd[rætta | rætta wikitekst]
Tað er ikki longur ólógligt at vera samkyndur í Mongolia. Tað bleiv lógligt í 2002 [3].
Landafrøði[rætta | rætta wikitekst]
M.a. Mongolia, Siberia, Kina, Korea, Japan og Landsynningsasia eru lond í Fjareystri [4].
Bæði Manchuria og Innara-Mongolia hava síðan 1950 hoyrt til kinesiska samveldið [5]. Mongolia er tann parturin av Mongolia, sum liggur næstur Kina. Hin parturin av Mongolia gongur undir navninum Tjóðveldið Mongolia ella Ytra-Mongolia.
Fyri norðan og vestan er Mongolia umgirt av høgum fjøllum, og fyri sunnan er Gobioyðimørk.
Veðurlag[rætta | rætta wikitekst]
Veðurlagið er harðført, summarið stutt og veturin kaldur og langur. Veðurlagið í Mongolia er temprað landveður og turrligt bæði summar og vetur. Serliga har suðuri ber av. Og har er eisini ein stór oyðimørk, sum eitur Gobi. Nakað av landinum er tó steppa ella vaksið við gras. Har ganga hirðar við kamelum og seyðafylgjum. Nakað av fólkinum har er fastbúgvandi og dyrkar jørðina.
Búskapur[rætta | rætta wikitekst]
Stórt náttúrutilfeingi er í landinum, helst olja og kol, men tað var ikki fyrr enn í 1990-árunum, at farið var at vinna út hetta tilfeingið.
Landbúnaður[rætta | rætta wikitekst]
Flakkbøndurnir í Mongolia fara víða um við fenaði sínum, vanligastu djórini eru jakkneyt og onnur neytasløg, geit, seyður og kamelar. Um summarið verður fenaðurin rikin langt niðan í fjøllini, har hann gongur á biti, til veturin kemur, og farið verður oman aftur á slættlendið. Jakkneytið hevur lagað seg til harðføra veðurlagið í Mongolia, og tað veitir bóndunum mjólk, kjøt, smør og ull. Tey nýta serlig, strýtuskapað tjøld, nevnd jurt. Enn á okkara døgum búgva summir mongolar í jurtum.
Fólkið[rætta | rætta wikitekst]
Fólkið í Eysturasia er runnið av tí mongolættindi, sum mong fólk í Landsynningsásia, indiánararnir í USA og "skrælingararnir" í bæði Grønlandi og Kanada eisini eru sprotnir av. Mesta fólkið býr miðskeiðis í landinum, har tey liva av at halda fenað á víðu grasfløtunum.
Mangir mongolar eru framúr kringir á rossabaki. Alt frá tí barnið dugir at sita, lærir tað at ríða, og longu trý ára gamalt hevur tað tamarhald á rossi. 11. juli á hvørjum ári kunnu tey vísa, hvat tey duga, tí tá er Nadamstevnan, ið verður hildin um alt landið. Tá verður m.a. kappast í kappríðing, glíming og bogaskjóting.
Í tey seinastu 100 árini eru millióntals kinesarar fluttir úr Kina til Mongolia at búgva, so nú er upprunafólkið við minniluta.
Keldur[rætta | rætta wikitekst]
- ↑ http://www.infoplease.com/ipa/A0107796.html
- ↑ http://news.bbc.co.uk/2/hi/asia-pacific/6252741.stm
- ↑ http://publichealthcareoption.net/gay-tour-travel-to-mongolia/
- ↑ http://www.thewanderers.co.in/country/mongolia
- ↑ http://www.chinatoday.com/city/inner_mongolia.htm


c: text/html

text:
Smápartafelagið Ítróttavedding hevur júst latið sínum eigarum 10,5 milliónir krónur í veddingarpengum, sum koma føroyskum barna- og ungdómsarbeiði til góðar
Á hvørjum ári er tað ein munagóður pengaposi, ið verður lutaður út, tí føroyingar eru við í skipanini við veddingarpengum umvegis Danske Spil, og er tað smápartafelagið Ítróttavedding, ið umsitur hesar pengar í Føroyum. Eigarar eru Ítróttasamband Føroya, Føroya Ungdómsráð, Mentamálaráðið og Meginfelag teirra brekaðu í Føroyum.
Veddingarpengarnir verða býttir út eftir einum lykli, sum er reguleraður eftir løgtingslóg, og er hetta býtið 60 prosent til Ítróttasambandið, 20 prosent til Ungdómsráðið, 15 prosent til Mentamálaráðið og nú eisini fimm prosent til MBF, sum kom upp í skipanina í fjør og nú hevur fingið veddingarpengar fyri aðru ferð.
– Ja, vit fingu okkara fyrstu veddingarpengar í fjør, og teir eru komnir heilt ótrúliga væl við hjá bæði okkum og limafeløgunum, sigur Carita Björklund, forkvinna í Meginfelag teirra brekaðu í Føroyum, sum hesaferð fekk 525.000 krónur í sín part.
– Hesir pengarnir koma partvíst inn í raksturin og parvíst øllum limafeløgunum til góðar, tí ein partur fer í okkara limagrunn, sum okkara 24 limafeløg so kunnu søkja um at fáa pengar úr til serlig tiltøk ella átøk.
Í lagi at fleiri fáa
Tað var í síni tíð Ítróttasambandið, sum mestsum einsamalt syrgdi fyri, at samstarv kom í lag við donsku veddingartænastuna í 1998, men nú fleiri eru um at fáa ein part av samlaðu køkuni, er tað ikki nakað, Ítróttasambandið tekur sær tykni av.
– ÍSF hevur verið drívmegin frá fyrsta degi, men vit fáa so 60 prosent av pengunum, so tað er í fínasta lagi, at onnur eisini fáa, tí tað arbeiði, sum verður gjørt, er jú annað enn ítróttur. Tað, sum er mest umráðandi, er at hesir pengarnir gagna samfelagnum, sigur Petur Elias Petersen, ÍSF-forseti.
– Veddingarpengarnir hava so nógv at siga fyri okkum, tí uttan teir var neyvan nakað ÍSF í dag, sum vit kenna tað. Okkara partur er hesaferð 6,3 milliónir krónur, sum fara til ítøkiliga virksemið, vit hava í barna- og ungdómsarbeiðinum, meðan einki skal brúkast til umsiting, men sjálvt virksemið.
Einasta inntøkan
Hjá Føroya Ungdómsráð hava veddingarpengarnir eisini sera stóran týdning, tí nú ráðið hevur fingið at vita, at ein almenn játtan upp á 150.000 krónur verður skerd, hava tær 2,1 milliónir krónurnar frá veddingarpengunum alt at siga.
– Hjá nógv teimum flestu feløgunum, sum eru limir hjá okkum, er hetta tann einasta inntøkan, so hetta heldur lív í nógvum av tí sjálvbodna ungdómsarbeiðinum, sum er í Føroyum, sigur Rói B. Poulsen, formaður í stýrinum fyri Føroya Ungdómsráð, sum fevnir um stórt sæð allar ikki ítróttarligar ungdómsfelagsskapir í landinum, og sum letur 10 prosent av veddingarpengunum í ein stuðulsgrunn, sum tey 26 limafeløgini kunnu søkja úr.
Mentamálaráðið fær hesaferð næstan 1,6 millión krónur av veddingarpengunum, og verða hesir pengar latnir útaftur í stuðli til bæði feløg og einstaklingar.
– Í reglugerðini fyri stuðulin stendur, at ætlanin við hesi játtan er at stuðla verkætlanum og tiltøkum til gagns fyri børn og ung. Talan er um sera ymisk endamál, so stuðulin røkkur rættiliga vítt og kemur væl við nógvastaðni, sigur Alda Joensen, fulltrúi í Mentamálaráðnum.
Á myndunum er tað nevndarformaðurin í smápartafelagnum Ítróttavedding, Tórfinn Højgaard, ið handar kekkarnar við veddingarpengunum, sum hesaferð vóru tilsamans góðar 10,5 milliónir krónur.

robotstxt: allowed

filter: keep


text:
Mánadagin 5. september vóru tilboðini til bygging av nýggja H-bygninginum á Landssjúkrahúsinum latin upp. Lægstu boðini eiga MT Højgaard, Húsavarðatænastan, EL.FO og Demich. Samlað ljóða lægstu boðini á tilsamans 317,9 mió. krónur.
Sostatt liggur prísurin umleið 16 prosent hægri enn fíggjarkarmurin, sum varð avtalaður við ráðgevararnar. Tilboðini vera nærri eftirhugd og ymsir møguleikar vendir, sum væntandi kunnu fáa prísin at samsvara betri við fíggjarkarmin.
- Tað eru longu nøkur ár síðani, at játtanarkarmurin varð lagdur, og tí er tað ikki óvæntað fyri okkum, at tilboðini eru heldur hægri. Vit kunnu tó staðfesta, at fermetraprísurin er rættiliga rímuligur, tá vit samanbera við onnur byggiarbeiði, sum eru í gongd í løtuni og sæð í mun til, hvussu markaðarstøðan er, sigur Arne Debess Madsen, leiðari á Byggideildini á Landsverki.
Saman við ráðgevunum fer Landsverk nú undir at gjøgnumganga tilboðini og tey alternativu boðini, ið inn eru komin. Hetta við tí fyri eyga, at koma fram til eina loysn, so farast kann undir at byggja.
Tað komu í alt 15 boð inn til tær fimm arbeiðstøkurnar til útbyggingina av Landssjúkrahúsinum.


text:
Leygardagur
Leygardagur er ein vikudagur. Latín Saturni dies (Dagur Saturns), enskt Saturday.
Heitið á vikudegnum kemur frá norrøna laug og dagr, samansett laugardagr, ið merkir "vaskidagur" ella "baðidagur".
Í Norðurlondum ber dagurin líknandi heiti við sínum málsligu frávikum (da. lørdag, sv. lördag, fi. lauantai, no. lørdag (nýnorskt: laurdag), ísl. laugardagur. Á til dømis enskum og hollendskum eitur dagurin eftir Saturn, meðan hann á øðrum evropeiskum málum er uppkallaður eftir sabbatinum, (t.d. týskt Samstag og franskt samedi).
Dagurin er vikuligur halgidagur hjá eitt nú jødum og adventistum, ið rokna hann sum 7. dagin í vikuni. Eftir ISO-standardi (ISO-8601), ið ásetur, hvussu dagfestingar eiga at verða gjørdar í telduforritum og í handilssamskifti, er leygardagurin tann 6. í vikuni.


text:
Parasport Føroyar hava framleitt ein film, sum vísir sersambandið úr einum nýggjum sjónarhorni.
Fyrr æt sersambandið ÍSB.
Navnabroytingin og nýggji filmurin umboðar eina nútímansgerð av sersambandinum.
Parasport Føroyar er framvegis sosialt og viðurkennandi, og hetta sæst eisini aftur í slagorðinum – øll kunnu íðka.
Endamálið við filminum er at vísa á Parasport úr einum nýggjum sjónarhorni: Tað ítróttarliga, tað kappingarliga.
Ítróttur fyrst og fremst
„Vit ynskja at fáa nýggjar limir. Við filminum varpa vit ljós á tann ítróttarliga partin. Tað snýr seg um ítrótt, og vit vilja, at øll kunnu kenna seg heima í ítróttinum.
Filmurin skal samstundis varpa ljós á, at hóast sera ymiskar avbjóðingar, so ber væl til hjá øllum at íðka onkran ítrótt”, sigur Tróndur Ravnsfjall, ítróttarráðgevi í Parasport.
Tríggir íðkarar – tríggjar ymiskar støður – tríggjar ítróttargreinar
Filmurin vísir íðkarar úr trimum ymiskum ítróttargreinum. Ein teirra er badmintonleikarin Eydna Mouritsen, ið situr í rullistóli. Og Eyð Patursson ið hevur Downs-syndrom, men tað forðar henni ikki at gera tað, henni dámar allarbest – at svimja.
Og so eisini Hávard Vatnhamar, ið misti hálvan armin á yngri árum. Nú venur hann triatlon.
„Málið er at koma til paralympisku leikirnar og vinna eina medalju fyri Føroyar” sigur Hávard og leggur afturat, at „tað er ikki ein spurningur um, hvat tú kanst – men hvat tú vilt!”
Tað er Betri, ið hevur stuðlað átakinum.


text:
Mikudagin 29. septembur skipar Umhvørvisstovan fyri einum tiltaki um náttúruloysnir og lívmargfeldi. Endamálið er at skipa eitt netverk við persónum, sum á ymiskan hátt arbeiða við ella hava ávirkan á náttúru og lívmargfeldi í Føroyum, og at skapa eitt forum fyri hugskotsmenning á økinum.
Tað eru tær báðar Sigga Jacobsen og Jóna Ólavsdóttir, sum báðar samskipa verkætlanir hjá Norðurlendska ráðharraráðnum á Umhvørvisstovuni, sum eru fyriskiparar av tiltakinum. Í arbeiði sínum uppliva tær ein tørv á einum forum, har til ber at kunna um arbeiðið við náttúru og lívmargfeldi, at fáa føroyingar virknar í norðurlendska samstarvinum, og at vísa á fíggingarmøguleikar frá Norðurlendska ráðharraráðnum til viðkomandi verkætlanir her á landi. Tær vænta, at eitt netverk við persónum, sum arbeiða við hesum, annaðhvørt á fyrisitingarligum ella praktiskum støði, fer at skapa meirvirði, við tað at vitanin verður savnað á einum stað, og eitt rúm verður gjørt til vitanardeiling.
Startskotið til netverkið verður latið av á Reinsarínum mikudagin 29. septembur kl. 15, har lagt verður upp til eina hugnaliga fakløtu. Byrjað verður við framløgum um, hvørjar avbjóðingar náttúran og lívmargfeldið í Føroyum hava, og hvørjar loysnir eru á avbjóðingunum. Síðani verður orðaskifti um evnið. Ein biti og okkurt drekkandi verður at fáa, og tí er neyðugt at boða frá luttøku hjá Siggu, siggaj@us.fo ella Jónu, jonao@us.fo í seinasta lagi mánadagin 27. septembur.
Skrá
15.00: Byrjan
- Fólk koma, heilsast og fáa sær ein bita
Vælkomin
- Sigurð í Jákupsstovu bjóðar vælkomin, greiðir frá skránni og netverkinum
Avbjóðingar og møguleikar við lívmargfeldi frá einum norðurlendskum sjónarhorni
- Sigga Jacobsen, samskipari fyri arbeiðsbólk hjá Norðurlendska ráðharraráðnum, greiðir frá og lýsir tørvin á einum netverki
Náttúruloysnir í Norðurlondum
- Jóna Ólavsdóttir, samskipari á programminum Náttúruloysnir hjá Norðurlendska ráðharraráðnum, greiðir frá hugtakinum og vísir á ítøkiligan fíggingarmøguleika
Steðgur
Orðaskifti um náttúruloysnir og lívmargfeldi: Má náttúran víkja fyri býnum?
- Pallborðsorðaskifti har fakfólk, politikarar og umsiting viðgera, hvat vit kunnu gera fyri at sameina náttúru, menniskju og bygging. Lagt verður upp til spurningar úr salinum.
Samanumtøka
- Sigurð í Jákupsstovu tekur samanum
17.00: Umhvørvisdeildin hjá Tórshavnar kommunu og Slow Food Føroyar skipa fyri diskosúpan í Posthúskjallaranum
Um tú hevur spurningar ella viðmerkingar er tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo
Hvussu kunnu skip og bátar leggja u…
25-10-2021
Tvær altjóða kreppur samantvinnaðar…
22-10-2021
Vøruflutningur og rotta
01-10-2021
Stórur áhugi fyri náttúruvernd krin…
01-10-2021
Dagførd útgáva av topografiska kort…
28-09-2021
Nýtt netverk: Náttúruloysnir og lív…
21-09-2021
Umhvørvisstovan á Vísindavøkuni 202…
13-09-2021
Nýggjur deildarleiðari á Matriklinu…
05-08-2021
Framvegis vøkstur í CO2 útlátinum
26-07-2021
Eingin óvanlig luftdálking í Føroyu…
21-07-2021


text:
Keypstreytir
Gjaldshættir: - Kortgjald - Bankaflyting - Hallo.fo skipar fyri ókeypis* flutningi :
Møguleiki er at gjalda við beinleiðis við gjaldskorti - Dankort - DK/VISA - VISA - Mastercard :
Tað einasta, ið krevst er, at tygum tastað inn tygara kortnummar, nær kortið gongur út og kontrolltøl saman við tygara bílegging hjá Hallo.fo. Harvið loyvir tú Hallo.fo at takað upphæddina av tygara konto. Samskiftið við SSL ( Secure Socket Layer ) loysnini er kryptera, soleiðis at Hallo.fo ella nakar annar viðkomandi ongan møguleika at fáa fatur á hesum upplýsningum.
Bankaflyting :
Ein flyting gjøgnum peningastovn verður gjørd. Vinarliga flytið peningin á konto okkara í Betri Bank nr. 451.089.7.
Fráboðan verður send við e-mail, nær og hvussu nógv skal flytast, tá ið vøran er klár til at verða send
Aftaná gjalddag verður renta roknað. Renta pr. mðr. : 2%
Fyrivarni verður tikið fyri prísvillur og aðrar villur
Ókeypis* flutningur :
Hallo.fo skipar fyri ókeypis flutningi í Tórshavn
Til onnur støð nýta vit Posta, og kemur kr. 29,- í frakt á hesar sendingar
Garanti:
Á allar vørur, uttan battarí, ið er ein slitvøra, verður veitt 1 ára garanti, uttan so at framleiðarin sjálvur kann tryggja eitt longri garantitíðarskeið. Um vøran gerst óvirkin í garantitíðaskeiðnum, verður hon umvæld uttan kostnað hjá okkum ella hjá framleiðaranum, uttan so at brekið skyldast skeiva viðferð, tillagingar ella grova misnýtslu frá brúkarans síðu. Skaðar / brek, ið skyldast vesku / vætu koma ikki undir garanti.
Far væl við fartelefon tygara
Les altíð vegleiðing, viðv. løðing av battarí v.m.
Ansa eftir vesku ,vætu, regn v.m. – garanti tekur ikki við, um fartelefoni hevur verið í samband við vesku, vætu, regn . o.a líknandi. Fartelefonin tolir ikki dust, ov nógvan hit, kulda ella bráðliga skifti her millum ( kondens )
Minst til at nýta fartelefonina lógliga – eisini tá koyrt verður í bili – nýt hondfría útgerð.
Umvælingar :
Vinarliga les hetta, áðrenn tygum lata okkum vøruna til umvæling :
So at siga allar fartelefonir, sum fara á verkstað verða dagførdar við nýggjasta software, og tí kann alt data, sum liggur á fartelefonini blíva slettað.
Hallo.fo ella verkstað tekur onga ábyrgd av mistari data á fartelefonini.
Kundin hevur ábyrgd av allara data, sum liggur á fartelefonini.
Tí eiga tygum at taka backup av øllum data, sum liggur á fartelefonini.
Um tygum lata iPhone ella iPad inn til umvæling, so skal "Find min iPhone" deaktiverast, tí annars hevur verkstað ikki møguleika at umvæla hetta.
Vegleiðing til hetta sæst her
Skaðar / brek, ið skyldast vesku / vætu koma ikki undir garanti. Her verður givið eitt tilboð uppá umvæling. Um kundin ynskir at fáa telefonina aftur uttan umvæling er prísurin kr. 300,- uttan mvg. ( Hetta er fyri teknikara kanning )
Um kundin tekur av tilboð, skulu hesar kr. 300,- uttan mvg sjálvandi ikki rindast eyka.
Verkstað kann ikki 100% garantera fyri slíkar umvælingar, ið skyldast vesku / vætu.
Skaðar / brek, ið skyldast skeiva viðferð, tillagingar ella grova misnýtslu frá brúkarans síðu koma ikki undir garanti. Her verður givið eitt tilboð uppá umvæling. Um kundin ynskir at fáa telefonina aftur uttan umvæling er prísurin kr. 300,- uttan mvg. ( Hetta er fyri teknikara kanning )
Um kundin tekur av tilboð, skulu hesar kr. 300,- uttan mvg sjálvandi ikki rindast eyka.
Verkstað kann ikki 100% garantera fyri slíkar umvælingar, ið skyldast skeiva viðferð, tillagingar ella grova misnýtslu frá brúkarans síðu
So at siga allar umvælingar verða gjørdar á verkstað í Danmark. Hetta kemst av at sera fáir møguleikar til umvæling eru her í Føroyum.
Tó ber til at fáa ávísar Apple vørur umvældar í Føroyum
Kostnaður fyri flutning millum verkstað í Danmark og Føroyar er ikki dekkaður av garanti, og rindar kundin fyri hetta.
Returrættur:
Um tú iðrar teg um keypið innan 14 dagar, afturgjalda vit fullan prís fyri vøruna, treytað av, at vøran ikki er pakkað út /er í upprunapakkitilfari. Kundin skal sjálvur syrgja fyri / rinda fyri at fáa vøruna aftur til Hallo.fo
( bert galdandi fyri vørur bílagdar beinleiðis gjøgnum heimasíðuna www.hallo.fo )


text:
Sunnudagin, 13. oktober, er konfirmatiónsgudstænasta kl. 11.00 v/Hanus á Gørðum.
Konfirmantarnir eru:
Bogi Mellemgaard í Garðinum 13 Klaksvík frá kl. 16
Filip Poulsson Joensen Undir Grashjalla 37 Klaksvík frá kl. 17
Finnur Kjølbro Kráargøta 74 Klaksvík Dagurin hildin á Biskupsstøðgarðinum frá kl. 16
Kristoffur í Gong Kráargøta 14 Klaksvík frá kl. 17
Janus Ellebye Kjølbro Undir Grashjalla 26 Klaksvík Dagurin hildin á Biskupsstøðgarðinum frá kl. 16
Jóhan Josephsen Undri Brúnni 26 Klaksvík Dagurin hildin við Klaksvíksvegin 72 “Garpar” frá kl. 17
John Lassen Viðoy Skáltavegur 63 Klaksvík frá kl. 17
Johannes Bjørgheim Rasmussen Oman Eið 7 Klaksvík Dagurin hildin í Spaniastovu frá kl. 17
Leivur Joensen á Brekku 59 Klaksvík Dagurin hildin á gamla sjómansskúlanum Garðavegur 10 frá kl. 17
Markus Løwe Sørensen Víkavegur 111 Klaksvík frá kl. 16
Ann Magnadóttir Husgaard Undir Klakki 7b Klaksvík Dagurin hildin á Stangavegi 142 frá kl. 16
Anita Elinborg Miðalberg Nielsen Bumshamarsvegur 40 Klaksvík Dagurin hildin í Bøgøtu 3 frá kl. 17
Annika Asbjørnsdóttir Mørkøre Stangavegur 122 Dagurin hildin á Café Jacqson Klaksvíkvegur frá kl. 17-22
Bjørk Høgnadóttir Zachariassen Edmundstrøð 28 Ánirnar frá kl. 17
Jancy Mohr Garðsendi 11 Klaksvík frá kl. 16
Karla Johnsdóttir Kjalarvegur 45 Klaksvík Dagurin verður hildin í Skótahúsinum Gerðagøta 11 frá kl. 17
Katrin í Króki Eliasen Vágsheygsgøta 20 Klaksvík frá kl. 17
Laila Latara Johansen Vágsheygsgøta 19 Klaksvík Dagurin hildin á Gamla seglhúsinum frá kl. 17
Marianna Tryggvadóttir Gunnarsstein á Brekku 43 Klaksvík Dagurin hildin á Vekstaðnum á Brekku frá kl. 17
Rakul Jónleifsdóttir á Steig Undir klakki 47 Klaksvík Dagurin hildin í Skálanum frá kl. 17
Sonja Wigant Eysturdal Kósabrekka 9 Klaksvík frá kl. 17
Sólveig Klakstein Undir Fossum 62 Klaksvík frá kl. 17
Thomina Svøðstein Stangavegur 50 Klaksvík Dagurin hildin í Róðrarneystinum í Árnafirði frá kl. 16
Tóra Bjørk Sigurðsdóttir Klaksvíksvegur 41 Klaksvík Dagurin hildin í bygdarhúsinum í Haraldssundi frá kl. 17


text:
Serbreyt
Um serbreytina
Serbreytin er ætlað teimum, ið eru tarnað at gjøgnumføra miðnám undir vanligum treytum, hóast teir stuðulsmøguleikar, sum eru í vanligu skúlaskipanini. Yvirskipaða málið við serbreytini er at geva ungum við serligum avbjóðingum møguleika at nýta sínar gávur og førleikamenna seg út frá tí støði, tey eru á. Innihaldið á serbreyt er lagað eftir førleikanum hjá einstaka næminginum og miðar móti serstøkum serbreytarprógvi. Undirvíst verður í smáum bólkum. Útbúgvingin er ætlað at vara í 4 ár við heldur styttri skúladegi enn vanligt.
Endamálið er at menna førleikar næmingsins á trimum økjum: at hava ávirkan á egin lívskor, at skapa sær eitt innihaldsríkt lív og at skapa sær eitt virkisført lív. Hvat ítøkiliga verður arbeitt við, veldst um førleikarnar hjá tí einstaka næminginum. Alt eftir førleika næmingsins verður eisini arbeitt fram móti ávísum yrki.
Á serbreyt verða vunnu førleikarnir skjalprógvaðir eftftir OCN-skipanini. Filmur frá TV-Østjylland: “Få Papir På Evnerne”, ið stutt lýsir OCN-skipanina, kann síggjast her.
Undirvísingin er býtt í 4 høvuðstættir: 3 kjarnaøki, sum hvørt svara til umleið ¼ av útbúgvingartíðini, og eitt ískoytisøki, har ein kann velja at arbeiða víðari við einum ella fleiri av kjarnaøkjunum – ella at menna aðrar viðkomandi førleikar. Tilsamans skulu hesi øki menna næmingin til sjálvstøðuga lívsførslu.
Innihaldið er sambært Námsskipan fyri serbreyt.
Greinin “Serbreyt á miðnámi – mennandi møguleikar”, sum stóð í Miðnámsriti nr. 7, kann lesast her.


text:
Koppingarevnið móti korona er á gáttini. Á tíðindafundi í síðstu viku boðaði Ursula von der Leyen, forkvinna í ES-kommissiónini, frá, at koppingarevnini eru klár at senda á marknaðin hálvan desember.
Í vikuni var ársfundur í IATA, sum er altjóða felagsskapurin hjá flogvinnuni. Ársfundurin staðfesti, at árið í ár verður ein fíggjarlig vanlukka fyri flogvinnu sum heild. Afturgongdin í ferðafólkatalinum er góð 60 prosent. Og flogfeløgini koma samanlagt at missa eini 750 milliardir krónur í inntøku í ár. Útlitini fyri næsta ár eru eisini døpur, hóast tey eru frægari enn støðan í ár. Sambært IATA koma altjóða flogfeløgini at missa okkurt um 250 milliardir krónur næsta ár.
Ársfundurin umrøddi eisini eitt nýtt, sonevnt "travel pass". Talan er um eitt talgild heilsu-pass, sum kann - metir IATA - gerast lykilin til at lata landamørkini uppaftur á tryggan hátt.
Alexandre de Juniac, aðalskrivari í IATA, lýsti talgilda heilsupassið á henda hátt:
-Í dag eru landamørkini stongd. Korona-testirnar eru fyrsti lykilin til at loyva altjóða flogferðslu uttan sóttarhald. Næsti lykilin er eitt altjóða informatións-undirstøðukervi, sum er neyðugt fyri at kunna stýra, deila og góðkenna test-úrslit hjá teimum ferðandi, soleiðis at tey lúka krøvini við landamørkini. Og tað er her, at IATA Travel Pass kemur inn í myndina, sigur Alexandre de Juniac.
Talan er um eitt altjóða yvirlit yvir krøvini frá heilsumyndugleikunum, soleiðis at ferðandi lætt kunnu finna neyvar upplýsingar um krøv til ferðing, test og koppseting.
Hetta talgilda heilsu-passið er ikki liðugt ment, tøkniliga, enn. Men málið er at fáa tað á marknaðin annan ársfjórðing næsta ár.
Jóhanna á Bergi, stjóri í Atlantsflog; Guðrið Højgaard, stjóri í Visit Faroe Islands og Pál Weihe, yvirlækni og professari í fólkaheilsu, eru í útvarpsstovuni. Trýst á pílin undir myndini fyri at hoyra tey.


text:
- Tíðindi, mentan og ítróttur
Sí yvirlitið: Allar tær persónligu atkvøðurnar
Tey 179 uppstillaðu valevnini fingu tilsamans 32.151 persónligar atkvøður á løgtingsvalinum í gjár. Her er allur listin við teimum persónligu atkvøðunum hjá valevnunum.
Hent at vita
▪ Tú kanst leita eftir tínum valevni við leititeiginum
▪ Tú kanst síggja valevnini í bókstavarøð. Trýst á [Navn]
▪ Tú kanst síggja flokkarnar fyri seg. Trýst á [Flokkur]
▪ Tú kanst blaða í yvirlitinum við pílunum ovast til høgru
▪ Gev gætur. Allar funksjónir eru ikki tøkar á fartelefon
Dagført 05.09.2019 klokkan 15:42: Yvirlitið er dagført eftir at allar atkvøðurnar frá valinum eru fíntaldar.
Sí eisini


text:
Fylgið við Hennara hátign Margrethu drotning kemur til Kvívíkar leygardagin 17. juli.
Móttøka verður kl. 13:40 á Kirkjusandi, har Hans Jóhann Sørensen, borgarstjóri, saman við frú tekur ímóti. Borgarstjórin presenterar bygdaráðið, og drotningin fær handað blómur
Síðan verður gingið yvir til minnismerkið um Stella Argus, har Dánjal Joensen, versonur ein teirra, ið fórst við Stella Argusi, tekur ímóti
Frá Minnismerkinum fer drotningin til gongu stutta túrin til útgrevsturin "Niðri á Toft", har Ann Sølvia Selmarsdóttir Purkhús, fornfrøðingur frá Tjóðsavninum, tekur ímóti, og drotningin fær høvi at hyggja at útgrevstrinum
Frá útgrevstrinum verður drotningin koyrd fram til Mylluhúsið, har borgarstjórin fer at greiða frá vatnverkinum, sum útvegar hita til dagstovnin og skjótt eisini til skúlan
Síðan fer fylgið inn í Áarlon, har listamaðurin Ole Jacob Nielsen fer at presentera gávu frá Kvívíkar kommunu til Hennara Hátign
Kl. 14:50 er vitjanin komin at enda, og borgarstjórin heilsar Hennara hátign Margrethu drotning farvæl
Eftir at fylgið er farið úr Kvívík, er almenningurin vælkomin inn í Áarlon til ein kaffimunn, har høvi verður at síggja stórfingnu gávuna til drotningina frá Kvívíkar kommunu.
Í sambandi við drotningavitjanina verða parkeringsøkini niðri á Kirkjusandi, niðri á Túni og út ímóti ánni við Áarlon stongd fríggjakvøldið 16. juli frá kl. 18 og til leygardagin kl. 15.
Í hesum sambandi eru fólk vælkomin at seta bilarnar niðri í Urð og frammi í skúlanum.


text:
Helgi W. Olsen vann 2. etapu av LM Kring Føroyar, eftir harða kapping frá Dáva Magnussen í niðankoyringin úr undirsjóvartunnlinum. Helgi W. Olsen vann við hálvum øðrum minutti. Dávur Magnussen gjørdist nummar tvey og Jákup Petur Eliasen nummar trý. Hjá kvinnunum vann Maria Svabo Hansen.
Helgi W. Olsen liggur nú á odda í samlaðu støðuni. Munurin er akkurát 1 minuttur og 39 sekund. Viðoy verður karmur um 3. etapu. Tað verður "masterstartur" frá Hvannasundi niðan til tunnilsmunnan, og so skulu súkklarar koyra fimm ferð gjøgnum tunnilin, til Viðareiði, fyri síðan at koyra eftir gamla vegi aftur til tunnilsmunnan. Teinurin í dag er góðar 60 km.
TSF.fo skrivar:
Aftur ein vakur og flottur dagur í føroysku fjøllunum, og eftir føroysku landavegunum. Ein hørð og spennandi 2. etapa bleiv koyrd ígjár. Leiðin gekk frá Norðskála, norður gjøgnum Sundalagið, til Eiðis, og so niðan á Eiðisskarð. Leiðin gekk síðan til Funning, Funningsbotn og út gjøgnum Skálafjørðin. Niðan á Gøtueiði og so á mál í Klaksvík. Eins og undanfarin ár var tað Eiðisskarð sum hevði sína stóru ávirkan á úrslitið.
Tað blivu "Teir tríggir musketterar", Helgi W. Olsen, Dávur Magnussen og Jákup Petur Eliasen, ið aftur settu dám á kappingina. Og tað var longu á Eiðisskarð at okkara sterkastu súkklarar fóru frá feltinum.
Komnir væl niðan móti skarðinum, fór Helgi frá Dávur og Jákup Petur. Helgi økti og løtu seinni, ávegis oman móti Funningi, hevði Helgi góð 40 sekund aftur til Dávur og Jákup Petur, sum nú royndu at samarbeiða um at koyra Helga inn aftur. Mótvindur gjøgnum Funningsfjørð, og nú burdi borið til hjá tveimum at koyrt ein inn aftur.
- Tað var mótvindur gjøgnum Funningsfjørð. Eg roknaði tí við at teir tí fingu meg aftur. Eg avgjørdi við meg sjálvan, at eg skuldi koyra hart, men kontrollerað. Hugsaði, at skuldu teir fáa meg aftur, so skuldu teir arbeiða hart fyri tí, segði Helgi W. Olsen eftir 2. etapu.
Samling í undirsjóvartunnlinum
Jagstranin helt fram út gjøgnum Skálafjørðin. Helgi koyrdi undan, og Dávur og Jákup Petur jagstraðu. Á skipanesi mátti Jákup Petur sleppa bakhjólinum hjá Dávur, og so bleiv tað mann móti manni. Nú hugsaðu dómarar, súkklarar og hjálparfólk allarhelst, at soleiðis bleiv til súkklarar koyrdu um málstrikuna Klaksvík.
Dávur vildi tað øðrvísi. Hann setti nú alla orku inn fyri at fáa Helga aftur. Hann koyrdi væl oman av Gøtueiði, og hann koyrdi gott gjøgnum Gøtu. Heilt gott koyrdi hann gjøgnum Leirvíkstunnilin, og tá leiðin gekk gjøgnum undirsjóvartunnilin, so styttist millum teir fremstu, tí í botninum á tunnlinum eydnaðist tað Dávur at fáa Helga aftur.
Bert fáir kilometrar vóru nú á mál, og báðir hava allarhelst hugsað tankan, at avgerðin nokk fellur á málstrikuni, at tað verður sprintað um sigurin. Helgi slepti tankanum. Eins og hann byrjaði við álopinum á Eiðisskarð, leyp hann nú aftur á, nú niðankoyringin úr undirsjóvartunnlinum var byrjað. Helgi fekk hol, økti og løtu seinni kundi hann koyra ein tryggan sigur heim. Helgi vann við hálvum øðrum minutti. Dávur gjørdist nummar tvey og Jákup Petur nummar trý.
Helgi liggur nú á odda í samlaðu støðuni, og smáir tveir minuttir eru millum Helga og Dávur. Dávur kann enn megna at gerast samlaður vinnari. Tveir minuttir ljóðar ikki av nógvum, men tað er nógv. Munurin er akkurát 1 minuttur og 39 sekund.
Enn ein sigur til Mariu
Hjá kvinnum var tað, annan dagin á rað, Maria Svabo Hansen sum vann. Tað var tætt millum Elsu Berg og Mariu í Einkultstartinum mikukvøldið, men í gjár gjørdist munurin størri. Ikki tí, báðar fylgdust tær stórsta partin av túrinum.
Eins og hjá kallunum fall avgerðin í drúgvu brekkuni niðan úr undirstjóvartunnlinum. Maria koyrdi tað hon var ment niðan úr tunnlinum, og løtu seinni mátti Elsa sleppa, og minuttir seinni, koyrdi Maria ein tryggan sigur heim.
Tveir sigrar á rað, og Maria Svabo Hansen liggur tí á odda í samlaðu støðuni hjá kvinnum. Maria førur við 2 minuttir og 41 sekund. Elsa liggur á einum tryggum 2. plássi og nummer trý er Súsanna Eliasen. Spennandi verður um tað fer at eydnast Elsu at koppa Mariu áðrenn kappingin endar í Havn sunnudagin.
3. etapa
Viðoy verður karmur um 3. etapu, og ein teinur, ið ongantíð áður er royndur, skal roynast í dag. Tað verður "masterstartur" frá Hvannasundi niðan til tunnilsmunnan, og so skulu súkklarar koyra fimm ferð gjøgnum tunnilin, til Viðareiði, fyri síðan at koyra eftir gamla vegi aftur til tunnilsmunnan. Teinurin í dag er góðar 60 km.


text:
- Tannlæknafelagið
Kanna tenninar hjá teimum gomlu.
Updated: Jan 27, 2019
Granskingarráðið hevur játtað Tannlæknafelagnum stuðul til kanningarverkætlan við heitinum “Munn- og tannheilsan hjá eldri føroyingum – ein landsfevnandi kanning”.
Stuðulin, kr. 258.400, er játtaður frá Høvuðsøki 1 hjá Sjúkrakassagrunninum, sum er økið, har til ber at fáa stuðul til upplýsandi og mennandi tiltøk umframt kanningarverkætlanir á heilsuøkinum.
Tað er Birita Ellefsen, ph.d., sum er verkætlanarleiðari. Verkætlanin tekur eitt lítið ár. Stuðulin frá Sjúkrakassagrunninum skal ítøkiliga nýtast til løn til tannteknikara og til granskara, umframt til tilfar
Tannlæknafelagið sigur soleiðis um verkætlanina:
- Tannlæknafelagið hevur í nógv ár ynskt at fáa lýst, hvussu munn- og tannheilsan er hjá eldri fólki í Føroyum, og at fáa staðfest viðurskifti, sum hava ávirkan á hetta, m.a. at finna heilsu- og umhvørvisviðurskifti, sum fyrr ella seinni í lívinum ávirka munn- og tannheilsuna. Slík vitan kann nýtast til at tilrættaleggja fyribyrging og møgulig tiltøk, sum kunnu hjálpa teimum eldru til góða munn- og tannheilsu alt lívið. Ein slík umfatandi kanning er nú møgulig at seta í verk, tí ein granskingarverkætlan verður framd av 80 ára gomlum føroyingum.
- Tað er ongantíð áður gjørd ein umfatandi kanning av tannheilsuni hjá eldri fólki í Føroyum, men munn- og tannheilsan hjá eldri fólki kring allan heim er broytt sera nógv tey seinastu áratíggjuni. Tannheilsan er vorðin betri og hetta hevur stóran týdning fyri almennu heilsuna, vælveru og lívsgóðsku. Tað tó eisini staðfest, at tannheilsan ávirkast av, at heilsan versnar.
- Fyri best at kunna fyribyrgja og heilsumenna innan tannheilsuna hjá eldri í Føroyum, er neyðugt at staðfesta, hvussu støðan er, og á hvørjum økjum trupulleikar stinga seg upp. Tí er umráðandi at fáa tekna eina neyva tíðarhóskandi mynd av tannheilsuni hjá teimum eldru í Føroyum.
- Henda kanning fer at vísa, hvussu tannheilsustøðan er hjá eldri føroyingum í dag, hvussu tey nýta tannheilsuskipanina og hvussu tey viðlíkahalda munn og tenn. Harumframt kann kanningin varpa ljós á, hvør samanhangur er millum sjúkur og verri førleika, og munn- og tannheilsuna. Úrslitini av hesi kanning kunnu nýtast sum grundarlag fyri tilrættalegging av fyribyrging og heilsumenning innan tannheilsu fyri tey eldru.


text:
Aðalfundur hjá Eftirlønargrunni Løntakaranna
(samanlagdu grunnarnir Eftirlønargrunnur Føroya Arbeiðarafelags og Eftirlønargrunnur Havnar Handverkarafelags)
Aðalfundur grunsins verður fríggjadagin 16. apríl 2021 kl. 10.00, á Hilton Garden Inn, Staravegur 13, 100 Tórshavn.
Dagsskrá sambært § 5, stk. 5 í viðtøkum grunsins:
1) val av fundarstjóra
2) frágreiðing frá nevndini um farna ár
3) framløga av ársroknskapi við grannskoðaraátekning til góðkenningar
4) val av nevnd (valdir/tilnevndir verða 7 nevndarlimir og 3 tiltakslimir í ár)
5) val av grannskoðara
6) innkomin uppskot, m.a. nýggjar viðtøkur, sum samtyktar eru á aðalfundum í
Eftirlønargrunnur Føroya Arbeiðarafelags og Eftirlønargrunnur Havnar
Handverkarafelags at galda fyri samlagda grunnin.
7) ymiskt.
Nýggju viðtøkurnar eru dagførdar og broyttar í sambandi við at grunnarnir verða lagdir saman, og broytingarnar fevna í høvuðsheitum um hvør kann møta og atkvøða á aðalfundi og val og tilnevning av nevndarlimum.
Limirnir í grunninum hava høvi at síggja viðtøkubroytingarnar við at venda sær til skrivstovu grunsins.
Uppskot til aðalfundin skulu vera nevndini skrivliga í hendi innan 9. Apríl 2021.
Heitt verður á feløgini, um at boða frá luttøku innan 9. Apríl.
Eftirlønargrunnur Løntakaranna


text:
Súsanna Helena Patursson (1864-1916) er ein undangongukvinna í føroyskari bókmentasøgu, blaðsøgu og kvinnustríði.
Tað er væl kent, at í rembingartíðum, tá ið gamlar siðvenjur ridla og brotið verður upp úr nýggjum, er tað lættari hjá kvinnum at sleppa framat í samfelagnum enn annars. Tá ið so alt kemur í stillan stand aftur, verða kvinnurnar ofta koyrdar afturum aftur.
Hetta síggja vit eisini í Føringafelag. Tá ið felagið var nýtt, vóru kvinnurnar sera virknar, millum annað vóru tað tvær sum skrivaðu sjónleikir, ið vórðu framførdir í felagnum.
Tað fyrsta tiltakið í Føringafelag í Føroyum var, at sjónleikur varð spældur á føroyskum á fyrsta sinni. Ein stórhending! Hetta var í marsmánaði í 1889, fyri 119 árum síðani. Sjónleikurin æt “Veðurføst” og var eftir Súsonnu Helenu Patursson. Ein mynd stendur í Varðanum av einari pallmynd úr leikinum. Á myndini eru Sannulena og beiggjar henanra Jóannes og Sigert Patursson, og harumframt 9 leikarar.
Sjónleikurin er ikki allur varðveittur, men fýra leiklutir eru tó til. Tað eru leiklutirnir hjá Tróndi, einum ungum bónda, sum er veðurfastur; leiklutirnir hjá Maggu og Gurðun, døtrunum í húsunum, har tey veðurføstu eru; og tann fjórði er leikluturin hjá matmóðurini á garðinum. Samrøðurnar, sum Magga er uppií, eru tær forvitnisligastu, tí hon er lívlig og bragdlig. Magga sigur við hin unga veðurfasta bóndasonin Trónd:
“Ert tú so beinasamur, kom tú heldur og hjálp okum at fremja ta sak, sum nú liggur hvørjum góðum føroyingi nógv á sinni, um eg tað tori nevna, táið tað ikki er siður her til lands at kvinnurnar mega tora vera við upp í tí, sum angengur landsins væl, men mega tær ikki, so er tað sikkurt tær teinkja so mikið meira og greiða tað ofta væl betur.”
Systir hennara Guðrun leggur uppí og sigur:
“Nú føli eg meg so troystaðan” . og tá læa øll. Síðan sigur tann ungi veðurfasti bóndasonurin:
“Ikki man tað vera so ringt at gita, hvat Magga teinkir og av hjartanum ynski eg tað sama. Sig tú mær, hvat tú meinar.”
Magga svarar:
“Ja, sært tú. Hetta glasið vil eg nú drekka fyri teimum guds vinum – hvørjir teir nú eru – sum í tí síðstu tíðini hava skrivað í ávísirnar, tí tað hóvar mær, hvørjum tað ikki hóvar, og eg havi eisini eitt sindur meira greiði á tí enn á øllum hesum útlendska prátinum, har plagar at finnast, sum eg ikki havi meiri greiði á enn kongurin av Frankaríki. Harrin fremji teirra sak sum einum hvørjum erligum føroyingi “(Hon heldur glasið upp).
Magga og Guðrun tosa saman um tað, tær hava upplivað í Føringafelag, og Magga sigur, at ein limur skal hava sagt, at “hansara álit var á kvinnunum”. Hetta taka tær til sín, og ætla ikki, at teirra skal liggja eftir; tær ætla tí at lærara seg at skriva føroyskt. Guðrun sigur:
“Ja, Magga, nú haldi eg vit í allari friðarligheit um sunnudagar skulu hava stevni her hjá okkum og tosa og royna at stava og skriva tað føroyska vit kunnu fáa fatur á. Eg skal tosa við fólkið her i bygdini. Tað fyrsta stevnið verður tá sunnudagin eftir lestur. Skúlalærarin er føroyingur í sinn og skinn. Hann hjálpir okkum, veit eg.”
Tað er harmiligt, at “Veðurføst” ikki er varðveittu allur, sum hann er. Hann er ein at samtíðarleikunum úr føringafelagstíðini. Tað vóru nakrir fáir leikir, ið viðgjørdu samtíðina og samtíðarbær evnir, men skjótt vóru søguligir leikir við yvirlutan. Í “Veðurføst” tykjast kvinnurnar at vera virknar, serliga Magga. Hann er ein stovuleikur ella rættari roykstovuleikur og sum slíkur ein kjakleikur; ein modernaður leikur, har tað, sum stendur í bløðunum, er til umrøðu: Samfelagsmál, tjóðskaparmál og kvinnumál. Mál sum Súsanna Helena eisini viðgjørdi í blaðnum Oyggjunum, fyrsta føroysku kvinnublaðnum. Tað ber til at lesa um Súsannu Helenu í bókunum hjá Maluni Marnersdóttur Konuráð, Fyri fyrst og Bylgjurnar leika í trá.
Heimildir:
Joensen, Sigrið av Skarði. 1953. “Súsanna Helena Patursson.” Kvinnutíðindi, juli 1953:1-6.
Patursson, Súsanna Helena. 1992. “Far væl”. Fyri fyrst. Yrkingar, søgur og leikur eftir konufólk 1896-1945, bls. 9-10. Ritstj.: Malan Simonsen. Føroya Skúlabókagrunnur.
Simonsen, Malan. [1985]. Kvinnurøddir. Kvinnur í almenna kjakinum 1890-1902. Mentunargrunnur Studentafelagsins.
Simonsen, Malan. 1989. Konurák. Mentunargrunnur Studentafelagsins.
Simonsen, Malan. 1992. “Ritverk Súsonnu Helenu Patursson”. Bylgjurnar leika á trá, bls. 43-67. Føroya Skúlabókagrunnur.


text:
Otur
Otur (frøðiheiti - Lutra lutra) er súgdjór av marðarætt við fitjum. Otrarnir eru væl egnaðir at vera í vatni. Teir hava fitjulabbar, eru smidliga vaksnir og fáa latið oyru og nøs aftur, tá ið teir kava. Hetta eru spølin dýr, og teir kava eftir steinum og skeljadýrum.
Oturin er stórt máraslag, ið mest livir av fiski. Hann grevur sær holur inn í áarbakkar, men opið er um 1 m. undir vatnskorpuini. Nógvastaðni verður bústaður hansara týndur, so hann er nógv minkaður. Oturin varð friðaður í Danmark í 1967, men er á altjóða listanum við dýrum, ið eru í týningarvanda.


text:
28-09-2020
Nú fjøllini verða gingin, verður bingjuplássið í Vága kommunu soleiðis opið í oktober mánað
- Mánadag kl. 18:00 - 22:00
- Týsdag - fríggjardag kl. 16:00 - 18:00
- Leygardag kl. 14:00 - 22:00
Broytingarnar í upplætingartíðini eru galdandi frá týsdegnum 20. september til og við mánadegnum 31. oktober.
Mint verður á, at vemburnar skulu verða tømdar, áðrenn tær verða koyrdar í bingjuna og at alt skal latast inn um hegnið.
Heitt verður annars á fólk um at fylgja vegleiðing frá IRF um burturbeining av leivdum frá slaktinum:
Visti tú, at tá ið IRF fær nógvar fullar vembur inn at brenna, so viðførir tað dálkandi útlát frá skorsteininum?
Tá ið flett verður, er tað týdningarmikið fyri umhvørvið, at leivdirnar verða burturbeindar á rættan hátt.
Soleiðis verjir tú umhvørvið:
– Tøm vemburnar — tað dálkar at brenna fullar vembur.
– Lat blóð og annað vatn seta frá, áðrenn leivdir frá fletting verða burturbeindar.
– Lat innvøl og leivdir í plastposar, áðrenn tað verður latið í bingjurnar. Finn títt kommunalu endurnýtslupláss/ruskpláss her.
Hitin í ovninum hjá IRF er vanliga um 1.000 stig. Fer hitin niður á 850 stig, viðførir tað dálkandi útlát í roykinum. Um heystið, tá ið nógvar vátar leivdir frá flettingini koma inn, kann tað verða trupult hjá IRF at halda ovnin nóg heitan, til tess at forða fyri dálkandi útláti. Vit heita tí á fólk, um at fylgja omanfyri nevndu vegleiðing, so vit í felag kunnu verja umhvørvið.


text:
Heim » Vørur
Vørur
Vís alt 2. veraldarbardagi 2. veraldarbardagi/Stalingrad Afrika AIDS angist Antje Damm appilsingulur krabbi Astrid Lindgren at sova at vaksa upp at vaska sær autisma bamsa barnaarbeiði barnabókmentir barnabøkur eldri barnaheim barnhermenn barnsburður Beinta bindibók bláur faktakrabbi bláur krabbi brotsgerðir brotsverk bundinskapur bygdasøga Bárður Oskarsson bíbliusøga Bókarøð fantasy bókmentir bókstavirnir børn David Walliams Delia Ciccarelli deyði dreingir dreki dreygar Dísa dýr Edward Fuglø Árni Dahl einsemi elin michelsen Elin á Rógvi elting emil í lønnibergi endurminning Enja Eric Carle etingarólag eydna facebook faktabók faktakrabbi familja fantasi fantasy ferðasøga ferðavinna ferðir ferðsla Flekk flóttafólk flóttar foreldraleys forelskilsi fornfrøði fosturbarn foto Francesca Simon frælsi frælsisrørsla frøkun ignora fuglar fuglur furða fátækdømi fátækradømi Fívil fótbóltur Føringasøga Føroyar føroysk faktabók føstulávint føðingardagur gandur gentufótbóltur gentur Gladiatordrongurin gladiatorur gomul gráur krabbi grønur krabbi gulur krabbi gávur gøtubørn happing Harry Potter harðskapur hatur hav heilin heilsa heima heimadýr heimloysi heimssøga heksir Hervilgi Henry Herviligi Henry HIV Hjalmar Didriksen Apol hjálpsemi hjúnaskilnaður holocaust hugflog hugo hungur Hungursleikir hungursleikirnir indiánar Ingrid Olsson smábarnabøkur internet islam Jakob Martin Strid Janus á Húsagarði Jessica Schiefauer john blake jól jólaboðskapurin jólabók jólamaður jødahatur jødatýning kanin Kathrina Skarðsá kenslur Kepler62 Kim Fupz Aakeson kjarnorka klassikari klemm kommunisma krabbabók Krabbabøkur krabbbøkur krabbi krimi kroppur kroppurin Krossfiskur krossorð krígg kríggj krógva og blunda kvæði kyn kynsligur ágangur kynslív kærleiki kærleiki og vinalag landnám leiku lilla krabbi Lisa Aisato Lívið myndprýtt list Listdetektivarnir lond loyndarmál loyndarmálið loynidómur Luddi & Lundisa lundi lærarar lættlesibók lívssøga lús lýs M. G. Leonard mafia Maggi mamma Mamma Mu Mannajagstrarin mannarættindi Marjun Syderbø Kjelnæs mats strandberg lívið myndprýtt matstikni matur meiningsloysi messi mimbo jimbo mistrivnaður morð Mosambik mumi mumidalur mumitrøll mumiur Myndabók myndir myrkaræðsla mállæra Mín jólabók narnia natúruvernd nelson mandela nethapping njósning náttúra Nýggjastu Nýggjastu Flekk Pappbók Ole Lund Kirkegaard orð orðabók Pax peter madsen Pettson og Findus Pettson og Findus Smábarnabøkur petur kanin Philip Pullman pinkulingur pippi pixi plakat pápar pátrúgv Rakel Helmsdal rannsóknir reality show reyður krabbi ritverk rokkur Ronaldo ross rossabók rættindi ræðusøga rím Róm rómverjaríkið rúmdin rúsdrekka sagnir saknur samanhald sangir sangur/tónleikur science fiction seyður sjálvmorð sjósavn sjúka sjúkur skemt skilnaður skip skipslív skordýr skrímsl skrímslabøkur skóg skúlabyrjan skúlating skúli slatur Smábarnabók Smábarnabøkur Smábarnabøkur Upprunaføroysk smábørn sorg spenningur spæl spøkilsi ST stavraðið steinøld stríðsítrótt stuttsøgur suðurafrika Sven Nordqvist svik systkin sálarsjúka søga søgn tarzan teknirøð teknisøga teldukjatt telduspæl tenn Teseus tolsemi Toron Tove Jansson trælahald trælir trælur trøll Tsatsiki tunglyndi Turbo tíðindi tónleikur tøl uggi undirvísing undur ung ungdómsbók ungdómsbøkur ungdómslív uppgávur upprunaføroysk bók vampýrur veður Vigdís Sanna A. Dahl Rán Flygenring vikudagar vinalag vinir vinkonur vitello við hús viðarlund Vár Berghamar Jacobsen vættrar vættur víkingar víkingatíð vísindaskaldskapur William Wenton yrking yrkingar yvirtrúgv zombie Álvur Ákason Øssur og Maria árstíðir átrúnaður ættarsøga ættleiðing ævintýr í skúla ítriv ítrótt óhugnaligar bøkur óhugni órættvísi øvund øvundsjúka øðrvísi úr mosakulluni
-
0-2 ár: Tað øgiliga stóra Mumihúsið
120,00 kr
Spar 25,00 kr
-
10-12 ár: Sombifepur
150,00 kr
Spar 20,00 kr
-
1000 góð orð
180,00 kr
Spar 15,00 kr
-
112 Fuglafjørður
122,00 kr
Spar 13,00 kr
-
13 í longsli
67,00 kr
Spar 20,00 kr
-
13+: Rimarúmið - Tóra bók eitt
220,00 kr
Spar 28,00 kr
- 21 sannar detektivgátur 165,00 kr
-
22 Places
175,00 kr
Spar 20,00 kr
-
3-6 ár: Skapa tær saman við Tapirinum!
140,00 kr
Spar 25,00 kr
-
5 minuttir long ævintýr
235,00 kr
Spar 15,00 kr
-
6-9 ár: Ævintýrabókin
240,00 kr
Spar 48,00 kr
- 7 dagar í helviti 122,00 kr
-
Abbi og eg og abbi
130,00 kr
Spar 19,00 kr
-
Abbin og úlvarnir
120,00 kr
Spar 28,00 kr
-
Áh Óh
68,00 kr
Spar 8,00 kr
-
Áh Óh - Mánin
68,00 kr
Spar 11,00 kr
-
Aladdin og gandalampan
52,00 kr
Spar 5,00 kr
-
Alex Dogboy
117,00 kr
Spar 20,00 kr
- Alligatorurin 78,00 kr
- Álopin av áarrossinum – og aðrar spennandi søgur um dýraálop 130,00 kr
-
Alt um Petur
66,00 kr
Spar 9,00 kr
-
Alt, sum telur
140,00 kr
Spar 19,00 kr
-
Alva og Lias
132,00 kr
Spar 16,00 kr
-
Alvi fintar
64,00 kr
Spar 4,00 kr
-
Alvi móti Jákupi
62,00 kr
Spar 6,00 kr


text:
Hvat er Barnarættindasáttmálin?
Barnarættindasáttmálin er ein altjóða sáttmáli. Hetta er eitt slag av lóg, sum tey flestu lond hava góðkent skal vera galdandi í teirra egna landi. Í Barnarættindasáttmálanum eru týdningarmiklar reglur um rættindi hjá børnum. Barnarættindasáttmálin er galdandi fyri øll børn og ung undir 18 ár uttan mun til kyn, húðalit, mentan ella átrúnað.
Barnarættindasáttmálin – tíni rættindi. Ein stytt útgáva
Barnarættindasáttmálin hjá ST er frá 1989. Føroyar skrivaðu undir sáttmálan í 1992. Tað merkir, at myndugleikarnir í Føroyum, t.e. kommunur, barnaverndir, politi, skúlar, o.s.fr., skulu halda tað, sum stendur í honum. Her kanst tú lesa eina stytri útgávu av barnarættindasáttmálanum.
Umboðsmaðurin
Hóast øll børn í heiminum hava fingið ein Barnarættindasáttmála, verða rættindi hjá børnum ikki altíð vird, heldur ikki í Føroyum. Løgtingið hevur tí gjørt av, at aftaná 1. oktober í 2014 skal Løgtingsins umboðsmaður hava eitt serligt eftirlit við, at føroyskir myndugleikar halda rættindini hjá børnum og ungum. Børn og ung skulu sleppa at taka lut og siga sína meining, soleiðis at øll børn, sum vaksa upp í Føroyum, hava møguleika fyri at hava tað trygt og gott í uppvøkstrinum.
Børn hava rætt at siga sína meining
Lógargrein 12 í Barnarættindasáttmálanum snýr seg um rættin hjá børnum at siga sína meining, soleiðis at tey kunnu hava ávirkan á sítt egna lív.
Hví hava vit ein Barnarættindasáttmála?
Fyrr høvdu børn í teimum ymsu londunum í verðini ógvuliga ymisk rættindi. ST – Sameindu tjóðir - er ein altjóða felagsskapur, sum varð settur á stovn í 1945, beint eftir seinna heimsbardaga, fyri at forða fyri fleiri kríggjum í heiminum.
Hvat stendur í Barnarættindasáttmálanum?
Í Barnarættindasáttmálanum eru 54 lógargreinir. 41 av teimum snúgva seg um rættindi hjá børnum. Tað er týdningarmikið at minnast til, at saman við rættindunum fylgir eisini ein ábyrgd at virða rættindini hjá øðrum.
Børn hava framsøgufrælsi
Lógargrein 13 í Barnarættindasáttmálanum snýr seg um framsøgufrælsi. Børn hava framsøgufrælsi og kunnu leita upp, taka ímóti og lata frá sær upplýsingar og áskoðanir bæði munnliga, skrivliga, sum list ella á ein og hvønn annan hátt.
Børn hava rætt til at búgva saman við ella hava samband við síni foreldur
Í lógargreinunum 9 og 18 stendur, at eitt barn hevur rætt til at búgva saman við sínum foreldrum uttan so, at tað ikki er gott fyri barnið.
Hjúnaskilnaður
Í nøkrum familjum verða foreldrini skild. Hjúnaskilnaður er ein stór broyting í familjulívinum. Men hóast foreldur verða skild ella ikki búgva saman, so hava børnini rætt til at hava samband við bæði foreldrini.
Børn hava rætt til privatlív
Lógargrein 16 í Barnarættindasáttmálanum sigur, at børn hava rætt til privatlív. Hetta eiga eisini foreldur at virða.
Børn hava rætt til verju ímóti øllum sløgum av ágangi, vanrøkt ella misbrúki
Lógargrein 19 í Barnarættindasáttmálanum sigur, at børn hava rætt til verju ímóti øllum sløgum av kropsligum og sálarligum ágangi og harðskapi, vanrøkt ella misbrúki. Tað eru fleiri sløg av harðskapi.
Børn hava rætt til heilsuhjálp
Lógargrein 24 í Barnarætindasáttmálanum snýr seg um, at børn hava rætt til best møguliga heilsustøðu og at fáa heilsuhjálp, um tey eru sjúk og viðbrekin kropsliga ella sálarliga.
Børn hava rætt til virðilig lívskor
Lógargreinirnar 27 og 31 í Barnarættindasáttmálanum snúgva seg um fátækradømi. Børn hava rætt til virðilig lívskor, soleiðis at tey mennast, sálarliga, kropsliga, andaliga, siðalagsliga og sosialt. Børn hava eisini rætt til at spæla og hava frítíðarítriv.
Børn hava rættindi í sambandi við arbeiði
Lógargrein 32 í Barnarættindasáttmálanum sigur, at børn ikki mugu hava arbeiði, sum forðar teimum í at ganga í skúla, sum er vandamikið fyri heilsuna hjá teimum, ella sum misnýtir tey peningaliga.
Børn hava rætt til verju móti kynsligari misnýtslu og kynsligum ágangi
Lógargrein 34 í Barnarættindasáttmálanum sigur, at børn skulu verjast ímóti øllum sløgum av kynsligari misnýtslu og kynsligum ágangi.
Hevur tú tørv á hjálp?
Lívið er ikki altíð so lætt. Bæði børn og ung kunnu føla seg ótrygg, einsamøll og órættvíst viðfarin. Men tað er altíð onkur, sum kann hjálpa tær.
Barnabati: Vilt tú lesa boðini?
Á temasíðunum eru uppskot um evni, sum kunnu brúkast í undirvísingini. Tað kunnu vera evni, ið knýta seg afturat skúlaárinum, so sum árstíðir og høgtíðir, ella evni sum happing og fólkaheilsa.
Tema á Snar
Á temasíðunum eru uppskot um evni, sum kunnu brúkast í undirvísingini. Tað kunnu vera evni, ið knýta seg afturat skúlaárinum, so sum árstíðir og høgtíðir, ella evni sum happing og fólkaheilsa.


text:
Tíðindi
Legobýurin komin í Hoyvíkar skúla
Týsdagin, 21. septembur vóru fólk frá Hagstovu Føroya á vitjan í Hoyvíkar skúla. Tey fortaldu fyri næmingunum í 2. – 5. flokki, hvat arbeiðið á Hagstovuni í høvuðsheitum snýr seg um. Hetta varð gjørt í sambandi við, at legobýurin er komin í Hoyvíkar skúla at vera í nakrar vikur. Legobýurin er ein býur, sum er bygdur av lego. Hann er gjørdur í samstarvi við ein býararkitekt, so mann sær, hvussu ein býur er bygdur upp við einum miðbýi, vinnulívsøki, grannaløgum, fríøki og so víðari.
Legobýurin eitur “Hagvík” og mátar samfelagspulsin og verður brúktur í støddfrøðini, tá næmingarnir hava um hagtøl. “Í turru tølunum finna vit lív og søgur um verulig fólk. Hagtøl eiga tí at upplivast.” Í Innskúlingini snýr tað seg mest um at læra at telja, og í 4. – 5. flokki verða tað skermarnir, sum eru knýttir at býnun, sum verða brúktir. Uppgávur eru knýttar til legobýin, og skermarnir vísa tøl frá Hagstovuni um øll møgulig føroysk viðurskifti. Til dømis kynsbýti, aldursbýti, fráflyting, tilflyting, hvussu nógv hava sovið á hotel í summar, biografatgongumerki og alt møguligt annað.
Legobýurin verður í skúlanum í 6 vikur, og tað verður spennandi hjá næmingunum at sleppa at arbeiða við støddfrøðini á ein øðrvísi hátt.


text:
Vit fara í summarfrí og hava tí stongt frá hósdegnum 15. juli til fríggjadagin 6. august, báðir dagar íroknaðir.
UM ESTRA
Góð 50 ár á føroyska prentmarknaðinum
Estra byrjaði at prenta í 1965 og hevur altíð lagt stóran dent á at hava vælútbúgvið fólk innan tey ymisku økini. Í dag starvast 9 fólk her.
Prentsmiðjan arbeiðir bara á føroyska marknaðinum. Estra hevur ein sera stóran og breiðan kundaskara, og prentar alt frá visitkortum til bøkur og krevjandi litprent.
Vit arbeiða støðugt við at menna okkum sum prentsmiðju, og fylga gongdini innan prentfakið og marknaðinum.
Umframt at prenta veitir Estra ráðgeving innan prenting og val av tilfari til ymiskar uppgávur.
Vit seta altíð kundan í miðdepilin og leggja størsta dentin á góðsku og veitingartryggleika.
Ein samskiftisfyritøka í menning
Umframt at prenta er Estra eisini ein samskiftisfyritøka. Endamál okkara er saman við kundanum at skapa myndina úteftir. Frá fyrsta samskifti við kundan verður funnið fram til hvørji ynskini eru, og hvussu boðskapurin skal verða framborðin.
Set teg í samband við okkum umvegis telefon, teldupost ella støkk inn á gólvið og saman við tær kunnu vit ráðgeva, tilrættaleggja, sniðgeva, framleiða og marknaðarføra júst tín boðskap ella vøru.
Vit gera allar grafiskar uppgávur, so sum búmerkir, faldarar, lýsingar, plakatir, fløguhúsar, heildarloysnir, álmanakkar, web-lýsingar, heimasíður, bøkur og mangt annað.
Vit fylgja uppgávuni frá fyrsta útkasti til lidna úrslitið.
Hent prent
Vit hava nógva prentvøru liggjandi klára til títt virki at keypa – uttan nakra bíðitíð.
Til dømis hava vit rokningsblokkar við og uttan kopi, lønarseðlar við og uttan kopi, kvittanarblokkar, bókingarskjøl, útreiðsluskjøl, inntøkuskjøl, bingoseðlar, eydnuhjólseðlar og mangt annað.
Ring +298 478500 og bílegg
– ella send teldupost til estra@estra.fo
AVRIK
STARVSFÓLK
Sonja á Líðarenda
sonja@estra.fo
+298 741744
+298 478500
Gunvá við Keldu
gunva@estra.fo
+298 778519
+298 478503
Jónreid Dalheim
jda@estra.fo
+298 778518
Jákup Alberg Eliasen
+298 478500
Estrid Klakstein
+298 478500
Heidi Gøthe
+298 478500
Maibritt Olsen
maibritt@estra.fo
+298 478507
Erna T. Magnussen
erna@estra.fo
+298 478510
SAMBAND
Estra
Húsgarður 3 // Postrúm 10 // FO-510 Gøta // Faroe Islands
Tel. +298 478500 // estra@estra.fo // www.estra.fo
Virkisupplýsingar
V-tal: 420778
Kontur:
6460-201.605.4 // 9181-124.270.0 // 9865-202.066.6
Copyright © Estra Prent 2019


text:
Seinastu árini hevur tøknulig menning staðið á dagsskránni, og vit hava sæð munandi framstig innan kunningartøkni - bæði í sambandi við hardware og software.
Tøknilig menning hevur stóra ávirkan á fólk kring allan heim, og menningin fer tvørtur um landamørk, soleiðis at fólk í USA, Japan, Føroyum ella Brasil verða knýtt saman og kunnu samskifta og samstarva á nýggjan hátt.
Á Vinnudegnum fer Julio Zaguini at tosa um, hvat framtíðina hevur at bjóða innan tøknina, og hvussu vit kunnu fyrireika okkum sum einstaklingar og fyritøka, so vit fáa sum mest burturúr hesi menning. Artificial Intelligens (AI) og framkomin marknaðarføringsamboð verða nøkur av høvuðspunktunum í fyrilestrinum.
Julio Zaguini hevur 35 ára royndir, har hann sum stjóri, ráðgevi og íleggjari hevur arbeitt við tøkni, marknaðarføring og menning sum heild.


text:
Leygardagin var starvsfólkatúrurin hjá J. &. K. Petersen Contractors.
Farið varð kl. 13,00 av Hjalla til Eiðis, har vitjað varð í Eiðis Kirkju kl.14,00.
Jonhard Jógvansson greiddi frá søguni um kirkjuna, og um teir einstøku lutirnar í kirkjuni – sera áhugaverd søga og væl greitt frá í vøkru kirkjuni á Eiði.
Eisini sang Signar í Homrum nakrar sangir – ein sera góð og hugnalig løta.
Aftaná varð farið til gongu niðan á Eiðiskoll undir kønari leiðslu av Jan Thomsen, sum hegnisliga og undirhaldandi greiddi frá ymiskum á túrinum.
Veðrið var av tí allar besta, og nógvar vakrar myndir vóru tiknar.
Umleið klokkan 19,00 vóru vit aftur í bygdini. Farið varð beinleiðis í snotuliga Húsið á Hólmanum, har borðreitt varð við fiskasuppu, grillin var sett framm, eins og okkurt søtt var omaná.
Ein væl skipaður túrur av starvsfólkadeildini og damunum á skrivstovuni.
Farið varð av Eiði klokkan 21,15.


text:
Góð og fjøltáttaði trivnaðartilboð hava stóran týdning fyri trivnaðin hjá tí einstaka. Í hesum sambandi tekur bygdarráði sær av teimum kommunalu uppgávunum á undirvísingar- og mentunarliga økinum og almanna- og heilsuøkinum viðvíkjandi.
· fólkaskúlanum, frítíðar- og kvøldskúlanum.
· frítíðar tiltøkum fyri børn og ung.
· barnaansing.
· bókasavnsviðurskiftum.
· uppgávum viðvíkjandi kommunalum ansingar- og eldri stovnum.
· sáttmálum kommunan hevur við sjálvsognarstovnar og kommunusamstørv á økjunum.
Tað verður lagdur stórur dentur á at hava góð og fjøltáttaði trivnaðartilboð til allar aldursbólkar í sóknini.
Í gjøgnum nógv ár, hevur samstarv verði við aðrar kommunur í Suðuroy um kommunalu uppgávurnar á undirvísingar- og mentunarliga økinum og almanna- og heilsuøkinum. Eitt nú Læknamiðstøðina í Vági, NSR – SUÐUR, Fólkaskúlan í Vági, Sosiala Deild Suðuroy, v.m..


text:
Venesia
Venesia (italskt: Venezia; venesianskt: Venes(s)ia; enskt: Venice; danskt, svenskt og týskt: Venedig) er ein býur í Italia. Venesia er sunnanfyri Alpurnar á einum stórum graslendi í Norðuritalia, og hevur umleið 259 263 íbúgvar (2012). Gamli havnarbýurin er ein av heimsins vakrastu býum. Í honum eru, sum í øðrum italskum býum, nógvir gamlir og vakrir bygningar. Venesia er bygdur á 118 smáar oyggjar í einum vatni, sum var skylt frá Adriahavinum við Lido. Í býnum eru 150 veitir, og einar 400 brýr eru um tær.
Gamli, venesiski róðrarbáturin, gondolin, verður enn nýttur.


text:
Ítróttur
Doping og antidoping
13. Jun 2013
Doping er altíð komið fyri í ítrótti. Kanska í størri mun seinastu árini. Í hvussu er hoyra vit meira um gølurnar, sum standast av doping....
les meir
Føroyska bridgelandsliðið frálíkt úrslit
27. Mai 2013
Norðurlandameistarakappingin í bridge hevur hetta vikuskiftið verið í Keflavík, og føroyska landslið fekk næstbesta úrslit higartil. Í norðurlendskum høpi er trupult hjá einum føroyskum landsliði...
les meir
Ítrótturin og eg – Jesper Frigast Larsen
23. Mai 2013
Heimasíðan hjá ÍSF setir kendum fólki spurningar um ítrótt og rørslu. Hesa ferð er gesturin úrvalsítróttarstjórin hjá Danska Ítróttasambandinum og føroyavinurin Jesper Frigast Larsen, sum...
les meir
Súkkling: Torkil koyrdi frá heimsmeistaranum
22. Mai 2013
Ungi evnaríki súkklarin, Torkil Veyhe, fekk enn eitt gott úrslit millum sterkastu súkklarar í Danmark 2. Torkil var vælkoyrandi 2. Hvítusunnudag og sjálvt heimsmeistarin Lasse Norman fekk ”bakhjul” frá einum vælkoyrandi Torkil Veyhe.
les meir
HSF og Atlantic Airways halda fram saman
21. Mai 2013
HSF og Atlantic Airways hava í nógv ár havt sera gott samstarv. Og hetta samstarvið fer at halda fram, tí í sambandi við ársaðalfundin hjá...
les meir
FM í svimjing hósdag, fríggjadag og leygardag í Havn
10. Mai 2013
- Úrvalssvimjing í heimsflokki.
les meir
20. til 26. mai seta vit bilin og ganga!
06. Mai 2013
Aftur í ár skipar Fólkaheilsuráðið fyri einari Útiviku. Í Útivikuni fara fólk at ganga og røra seg meira, enn tey vanliga gera. Fólk fara at...
les meir
Sekstanáragomul í Føroyum: Hvussu er heilsustøðan?
02. Mai 2013
-Firouz Gaini hugleiðir um ítrótt: Sambært kanningini ‘Ungfólk 2012’, sum umfataði 540 føroysk ung (276 gentur og 264 dreingir) fødd í 1996 (fimm prosent vóru...


text:
BURN TEEN skeið
Stuttligt og gevandi skeið, sum er serliga ætlað ungum í aldrinum 12 og 17 ár.
Hetta skeið er til øll, bæði vand og óvand!
- 4 vikur skeið
- 2 venjingar um vikuna, týs - og hósdag.
- Hvør venjing er 60 min.
- Aldur 12-17ár.
- Kostnaður 400kr
Skeiðið inniheldur:
- Upphiting.
- Cardio og kropsliga venjing
- Lið venjing (cirkul venjing, tabata, interval osf.)
- Útstreking
- Gott samanhald
Nær og hvar?
Týsdagin 19. september
Tórshavn kl. 16:00 - 17:00
Runavík (Rituvíkshálsi) kl. 18:15 - 19:15
Venjari: Diana J Hansen
Professionellur dansari við hollum royndin innan styrkivenjing.
Kostnaður fyri alt skeiðið: 400 kr.


text:
Crossfit Børn:
CrossFit Børn er serstøk venjing til øll børn í aldrinum 8 til 12 ár. Vit leggja dent á at venja og læra børnini rørslur, ið vit púra natúrligt eru skapt til at gera í tí dagliga. Børnini gerast sterkari, skjótari og fimari á ein stuttligan hátt.
Hvør er venjarin?
Eystein Simonsen
Nær, hvar og hvussu leingi venja vit?
· undirvísing og venjing er í nýggja Crossfit hølinum í Tórshavn.
· Magnus Heinasonargøta 24
· venjing er mánadag og hósdag kl 15:00
· hvør venjing er 60 min.
· venjingin er í 4 vikur
Hvat er við í prísinum?
Kostnaður: 395,-
· 8 venjingar saman við venjara.
GG: atgongd til Burn Fitness er ikki íroknað.


text:
Tsatsiki og Retzina
Tsatsiki gongur í fjórða flokki, og heima í Parkgøtu eru bæði lítlasystirin Retzina og Mortan Pissrotta flutt inn. Tsatsiki leggur til merkis, at tað kann vera rættiliga strævið, tá ið nógv fólk eru í húsi. Hann leggur eisini til merkis, at tú kanst gerast skakkur av eini gávu, tú sjálvur hevur keypt, og at einki ger teg so einsamallan og keddan sum ósemja við Per Hammar.
Bókaraðið er: Tsatsiki og mamman ; Tsatsiki og pápin ; Bara Tsatsiki ; Tsatsiki og kærleikin ; Tsatsiki og Retzina


text:
Tað kom ein hermaður marsjerandi eftir landavegnum: Eitt, tvey! Eitt, tvey! Pjøka hevði hann á bakinum og svørð við lið, tí hann hevði verið í kríggj, og nú var hann á veg heim. So møtti hann eini gamlari kelling á landavegnum. Hon var ljót at síggja til, undirvørrin hekk líka niður á bringuna. So segði hon:
”Gott kvøld, hermaður! Sum svørðið er vakurt, tú hevur við lið, og sum pjøkin er stórur, tú hevur á bakinum! Tú ert ein rættur hermaður! Nú skalt tú fáa so nógvar pengar, sum tú vilt!”
”Takk skalt tú hava, gamla kelling!” segði hermaðurin.
”Sært tú hatta stóra træið?” segði gamla kellingin og peikaði á eitt træ, sum stóð har tætt íhjá. ”Tað er opið innan! Tú skalt klúgva upp í toppin, og har sært tú eitt hol, sum tú kanst krúpa niðurí og koma langt niður í træið! Eg skal hava tog á tær, so eg kann toga teg uppaftur, tá ið tú rópar á meg!”
”Hvat skal eg so gera niðri í trænum?” spurdi hermaðurin.
”Taka pengar!” segði kellingin, ”tú skalt vita, at tá ið tú kemur niður á botnin á trænum, so ert tú í eini stórari gongd. Har er alljóst, tí har brenna meir enn hundrað lampur. So sært tú tríggjar hurðar, sum tú kanst lata upp, tí lykilin stendur í. Far so inn í tað fyrsta kamarið. Har sært tú mitt á gólvinum eina stóra kistu, og uppi á henni situr ein stórur hundur. Hann hevur eygu sum te-koppar, men tað skalt tú onki leggja í! Eg gevi tær blárútaða fyriklæð mítt, tað kanst tú breiða út á gólvið. Far so skundisliga og tak hundin, set hann á fyriklæðið, lat kistuna upp og tak so nógv oyru, sum tú hevur hug til. Men oyruni eru bert koparpeningur. Vilt tú hava silvur, so skalt tú fara inn í næsta kamar. Men har situr ein hundur, sum hevur eygu sum kvarnarsteinar. Tað skalt tú kortini onki leggja í, set hann bara á fyriklæðið og fá tær peningin. Men vilt tú hava gull, so kanst tú eisini fáa tað og so mikið, sum tú hevur hug til. Tá skalt tú fara inn í triðja kamarið. Men hundurin, sum har situr á pengakistuni, hevur eygu so stór sum Rundatorn. Tað er hundur, ið dugir, skal eg siga tær. Men tað skalt tú onki leggja í. Set hann bara á fyriklæðið, so ger hann tær onki, og far tú í kistuna eftir so nógvum gulli, sum tær líkar.
”Hatta ljóðar ikki so býtt!” segði hermaðurin.
”Men hvat skal eg fáa tær, tín gamla kelling? Tí okkurt vilt tú hava, kann eg hugsa mær!”
”Nei,” segði kellingin, ”ikki eitt oyra vil eg hava! Tú skalt bara fáa mær eitt gamalt eldføristól, sum omma gloymdi, tá ið hon seinast var har niðri!”
”Íðan, bint so bandið um miðjuna á mær!” segði hermaðurin.
”Ja, her er bandið!” segði kellingin, ”og her er blárútaða fyriklæðið.”
So kleiv hermaðurin upp í træið, lesti seg niður í holið og stóð nú, sum kellingin hevði sagt, í eini stórari gongd, har fleiri hundrað lampur brunnu.
So læt hann fyrstu hurðina upp. Uff, har sat hundurin við eygum so stórum sum tekoppar og gløddi upp á hann.
”Tú ert bara fittur!” segði hermaðurin, setti hundin á fyriklæðið hjá kellingini og tók so nógvar koparpengar, sum hann fekk havt í lummunum, læt kistuna aftur, setti hundin upp á hana aftur og fór so inn í næsta kamar. Oy, oy! Har sat hundurin við eygum so stórum sum kvarnarsteinar. ”Sit ikki har og glø upp á meg!” segði hermaðurin, ”tú kanst fáa ilt í eyguni av tí!” Og so setti hann hundin á fyriklæðið hjá kellingini, men tá ið hann sá allar silvurpengarnar í kistuni, hvølvdi hann allar koparpengarnar úr lummunum og fylti teir í staðin við silvurpengum. So fór hann inn í triðja kamarið! Nei — tað var ræðuligt! Hundurin har inni hevði veruliga eygu, sum vóru líka stór sum Rundatorn, og tey mólu sum hjól í høvdinum á honum.
”Gott kvøld!” segði hermaðurin og tók húgvuna av høvdinum, tí sovorðnan hund hevði hann aldri sæð áður. Men tá ið hann so hevði hugt at honum eina løtu, helt hann, at tað gjørdi tað sama, tók hann og setti hann niður á gólvið og læt kistuna upp. Hann gløddi við. Har var gull! Har var so nógv, at hann kundi keypt alla Keypmannahavn og allar sukurgrísarnar, sum vóru at fáa, allar tinhermenn, pískar og rugguhestar, sum vóru til í verðini. Jú, har vóru so sanniliga pengar! - Nú hvølvdi hermaðurin alt silvurið, sum hann hevði í lummunum, á gólvið, og fylti gull í staðin í lummarnar, í pjøkan á bakinum, í húgvuna og stivlarnar, og tá var tað ikki meir, enn hann var mentur at ganga. Nú trutu ikki pengarnir! Hundin setti hann uppáaftur kistulokið, læt hurðina aftur og rópti so upp gjøgnum træið:
”Drag meg nú upp, tín gamla kelling!”
”Hevur tú eldføristólið við tær?” spurdi kellingin.
”Satt er tað!” segði hermaðurin, ”nú mundi eg gloymt tað,” og so fór hann eftir tí. So dró kellingin hann upp, og glaður var hann, tá ið hann stóð aftur á jørðini í øllum góðum og við lummum, pjøka, stivlum og húgvu fullum av gulli.
”Hvat ætlar tú at gera við eldføristólið?” spurdi hermaðurin.
”Tað kemur tær onki við!” segði kellingin. ”Nú hevur tú fingið pengarnar! Gev mær so eldføristólið!”
”Tvætl í teg!” segði hermaðurin, ”nú skalt tú beinanvegin siga mær, hvat ið tú skalt gera við tað, annars taki eg svørðið og høggi høvdið av tær!”
”Nei!” segði kellingin.
So høgdi hermaðurin høvdið av kellingini. Har lá hon! Men hann legði alt gullið í fyriklæðið, bant samanum og hevði tað sum eitt knýti á bakinum, stakk eldføristólið í lumman, og so fór hann inn í býin.
Hetta var ein deiligur býur, og hann fór inn í tað besta gistingarhúsið, bað um besta kamarið, tey áttu, og um mat, sum honum dámdi best, tí nú var hann ríkur av øllum gullinum, hann átti.
Tænarin, sum bustaði honum stivlarnar, helt, at tað vóru einir vánaligir, gamlir stivlar, ein so ríkur maður gekk í, men hann hevði ikki fingið tíð til at keypa sær nýggjar. Men dagin eftir keypti hann sær nýggjar stivlar og vøkur klæðir! Nú var hermaðurin ein fínur harri, og tey søgdu fyri honum um alt tað vakra, sum var í býi teirra, og um kongin og ta yndisligu prinsessuna, sum hann átti.
”Hvar kann eg sleppa at síggja hana?” spurdi hermaðurin.
”Hana sleppur ongin at síggja!” søgdu tey øll somul. ”Hon býr í einum koparslotti, sum so nógvir múrar við tornum eru uttanum. Ongin uttan kongur torir at ganga út og inn hjá henni, tí spáað er, at hon skal giftast við einum heilt vanligum hermanni, og tað dámar kongi onki!”
”Hana vil eg sleppa at síggja!” hugsaði hermaðurin, men tað mundi ikki fara at bera til.
Nú stuttleikaði hann sær óført, hugdi at sjónleiki, koyrdi til stuttleika í rossavogni og gav teim fátæku pengar, og tað var vakurt gjørt av honum. Hann visti frá gomlum døgum, hvussu ringt tað var onki at eiga! Nú var hann ríkur, var vakurt ílatin og fekk nógvar vinir, sum allir søgdu, at hann var ein sannur kavalerur. Hetta dámdi hermanninum, men tá ið hann hvønn dag brúkti nógvar pengar, og ongar fekk ístaðin, so var tað skjótt, at hann átti bert tveir skillingar eftir og varð noyddur at flyta úr tí vøkru íbúðini, hann higartil hevði búð í, og leiga sær eitt pinkalítið kamar heilt úti undir væðingini, mátti sjálvur busta sær stivlarnar og væla um teir við eini stoppinál, og ongin av vinunum komu at vitja hann, tí har vóru so nógvar trappur at ganga, søgdu teir.
Tað var myrkt á kvøldi, og hann hevði ikki so frægt ráð, at hann kundi keypa sær eitt ljós, men so mintist hann til eldføristólið, hann hevði tikið úr trænum, sum kellingin hevði hjálpt honum at koma niðurí. Hann fekk fatur á eldføristólinum og einum kertustubba, men í tí hann bresti, so neistarnir ruku úr eldføristólinum, brast kamarshurðin upp, og hundurin við eygum so stórum sum tekoppar, sum hann hevði sæð niðri í trænum, stóð nú framman fyri honum og segði:
”Hvat ynskir harri mín?”
”Pílar og skot!” segði hermaðurin, ”hetta var sanniliga eitt hent eldføristól! Kann eg upp á henda mátan fáa tað, sum eg biði um? Fá mær fatur í nakað av pengum!” segði hann við hundin, og hey, so var hann burtur! Og hey, so var hann aftur við einum stórum posa av smápengum í kjaftinum.
Nú visti hermaðurin, at hetta var eitt hent eldføristól. Bresti hann eina ferð, kom hundurin, sum sat á kistuni við smápengum í, bresti hann tvær ferðir, kom tann, sum hevði silvurpengarnar, og bresti hann tríggjar ferðir, kom tann, sum hevði gullið. Nú flutti hermaðurin aftur í tær vøkru stovurnar, hann búði í áður, fekk sær aftur góð klæðir, og so komu vinirnir beinanvegin aftur, og teir vóru so ógvuliga góðir við hann.
So kom hann eina ferð at hugsa um, at tað var merkiligt, at tað ikki skuldi bera til at sleppa at síggja prinsessuna. ”Hon skal vera so ógvuliga vøkur, siga tey øll! Men hvat hjálpir tað, tá ið hon alla sína tíð skal sita inni í hasum koparslottinum við øllum tornunum. Skal eg als ikki sleppa at síggja hana? Hvar er eldføristólið?” og so bresti hann, og hey, so kom hundurin við eygum so stórum sum tekoppar.
”Væl er hetta mitt á nátt,” segði hermaðurin, ”men eg vildi so ógvuliga fegin sloppið at sæð prinsessuna bara eina lítla løtu!”
Hundurin var beinanvegin uttandura, og áðrenn hermaðurin visti av, var hann aftur við prinsessuni. Hon sat og svav uppi á rygginum á hundinum, og hon var so vøkur, at tað sóu øll, at hon var ein sonn prinsessa. Hermaðurin fekk ikki hildið sær, hann mátti mussa hana, tí hann var ein rættur hermaður.
Hundurin fór so avstaðaftur við prinsessuni, men um morgunin, tá ið kongurin og drotningin fingu sær drekkamunn, segði prinsessan, at hon hevði droymt ein so undarligan dreym í nátt um ein hund og ein hermann. Hon hevði riðið á hundsbakinum, og hermaðurin hevði mussað hana.
”Hatta var sanniliga ein stuttlig søga!” segði drotningin.
Nú skuldi ein av teim gomlu hovdámunum vaka við songina hjá prinsessuni komandi nátt fyri at vita, um hetta var ein dreymur, ella hvat ið tað mundi vera.
Hermanninum longdist so øgiliga eftir aftur at sleppa at síggja ta deiligu prinsessuna, og so kom hundurin aftur um náttina, tók hana og rann alt, hann var mentur, men gamla hovdáman læt seg í vatnstivlar og rann eins skjótt aftan á hundinum. Tá ið hon sá, at tey hvurvu inn í eitt stórt hús, hugsaði hon, at nú visti hon, hvar ið tað var, og hon tók eitt kritpetti og setti ein stóran kross á portrið.
So fór hon heim at sova, og hundurin kom eisini við prinsessuni, men tá ið hann sá, at ein krossur var ristur á portrið, har hermaðurin búði, tók hann eisini eitt kritpetti og risti kross á øll portrini í øllum býnum. Var tað ikki klókt gjørt? Tí nú kundi hovdáman ikki finna tað rætta portrið, tá ið krossur var á øllum portrum í býnum.
Tíðliga um morgunin komu kongur og drotning, tann gamla hovdáman og allir yvirhermenninir at hyggja eftir, hvar ið tað mundi vera, at prinsessan hevði verið.
”Her er tað!” segði kongur, tá ið hann sá fyrsta portrið við krossi á. ”Nei, tað er har, góði maður mín!” segði drotningin, sum sá eitt annað portur við krossi á.
”Men har er eitt, og har er eitt!” søgdu tey øll somul, tí hvar ið tey hugdu, so sóu tey krossar á portrunum. Og so sóu tey, at har hjálpti onki at fara at leita.
Men drotningin var ein ógvuliga klók kona, sum dugdi meir enn at mata seg. Hon tók sín stóra gullsaks, klipti eitt stórt stykki av silkitoyi sundur og seymaði lítlan, fittan posa, sum hon fylti við smáum, fínum kornum av bókahveiti, bant hann upp á bakið á prinsessuni, og tá ið tað var gjørt, klipti hon eitt lítið hol í posan, so at grýnini kundu stroyast allan vegin, har prinsessan kom.
Um náttina kom hundurin aftur, tók prinsessuna upp á bakið og rann við henni til hermannin, sum var vorðin so góður við hana, og sum vildi so fegin verið ein prinsur fyri at kunna fingið hana til konu.
Hundurin ansaði als ikki eftir, at grýnini runnu úr posanum líka frá slottinum og til vindeygað, har hermaðurin búði, og har hundurin rann upp eftir vegginum við prinsessuni. Morgunin eftir sóu nú bæði kongur og drotning, hvar ið dóttir teirra hevði verið, og so tóku tey hermannin og settu hann í brummuna.
Har sat hann. Á, sum har var myrkt og ringt at sita, og so søgdu tey við hann: ”Í morgin skalt tú verða hongdur!” Hetta var ikki stuttligt at hoyra, og eldføristólið hevði hann gloymt heima á gistingarhúsinum. Um morgunin sá hann gjøgnum jarnstengurnar, sum vóru fyri vindeyganum, hvussu fólk tustu út úr býnum fyri at sleppa at síggja, tá ið hann varð hongdur. Hann hoyrdi trummurnar og sá hermenninar marsjera. Øll runnu, og so var tað eisini ein skómakaralærlingur við skinnsvintu og í tuflum, sum fór stórleypandi av stað, so at hann misti aðra tufluna, sum reyk heilt yvir móti múrinum, har sum hermaðurin sat og kagaði út millum jarnstengurnar.
”Hey, tú skómakaradrongur! Tær nýtist ikki at skunda tær so,” segði hermaðurin, ”tí tað hendir onki, fyrr enn eg komi. Men vilt tú ikki gera so væl at renna hagar, sum eg havi búð og taka mær eldføristólið, so skalt tú fáa fýra skillingar afturfyri! Men tú mást skunda tær óført!”
Skómakaradrongurin vildi so fegin hava teir fýra skillingarnar, og hann dreiv av stað eftir eldføristólinum, fekk hermanninum tað, og - ja, nú skulu vit hoyra!
Uttan fyri býin var ein stórur gálgi reistur, og uttan um hann stóðu hermenn og ein rúgva av fólki, fleiri túsund, kongur og drotning sótu á eini vakrari trúnu beint yvir av dómaranum og øllum ráðnum.
Hermaðurin stóð longu uppi í stiganum, men tá ið teir skuldu binda togið um hálsin á honum, segði hann, at siður var, at ein syndari, áðrenn hann skuldi heingjast, slapp at ynskja sær okkurt. Hann vildi so fegin sleppa at roykja sær eina pípu, tí hetta fór at vera síðsta pípa, hann roykti í hesari verð.
Tað vildi kongurin ikki nokta honum, og so fór hermaðurin eftir eldføristólinum og bresti, og eitt, tvey, trý! So stóðu allir hundarnir har, tann, við eygum sum tekoppar, tann við eygum sum kvarnarsteinar og tann, sum hevði eygu so stór sum Rundatorn.
”Hjálpið mær nú, so at eg ikki verði hongdur!” segði hermaðurin, og so ruku hundarnir eftir dómarunum og øllum ráðnum, tóku í herðatoppin á teimum og kastaðu teir fleiri favnar upp í loft, og tá ið teir komu niður aftur, fóru teir í smæsta smildur.
”Eg vil ikki!” segði kongurin, men tann størsti hundurin tók bæði hann og drotningina og kastaði tey upp á sama máta. Tá kom ræðsla á hermenninar, og alt fólkið rópti: ”Lítli hermaður, tú skalt verða kongur okkara og fáa ta vøkru prinsessuna!”
So settu tey hermannin í karetina hjá kongi, og allir tríggir hundarnir dansaðu frammanfyri og róptu hurrá! Og dreingirnir bríkslaðu við fingrunum, og hermenninir heilsaðu við byrsunum. Prinsessan kom út úr koparslottinum og gjørdist drotning, og tað dámdi henni væl. Brúdleypið stóð í átta dagar, og hundarnir sótu til háborðs, og tá vóru glómur í teimum.
Upprunaheiti: H.C. Andersen: ”Fyrtøjet”, ”Eventyr fortalte for børn. Første samling, Første hefte”, 1835.
Marius Johannesen (1905-1986) týddi. H.C. Andersen: ”11 ævintýr”, Bókaforlagið Grønalíð 1981.


text:
Fyrsta Mósebók, kapittul 47
Jákup frammi fyri Fárao
v1
Síðan gekk Jósef fyri Fárao við hesum tíðindum og mælti: «Faðir mín og brøður mínir eru komnir úr Kánáanlandi við smalum og stórdýrum sínum og øllum, sum teir eiga, og eru nú í Gosenlandi.»
v2
Men hann hevði tikið við sær fimm av brøðrum sínum og leiddi teir fyri Fárao.
v3
Tá segði Fárao við brøður hansara: «Hvat er atvinna tykkara?» Teir svaraðu Fárao: «Trælir tínir eru hirðar, bæði vit og fedrar okkara.»
v4
Og teir søgdu við Fárao: «Vit eru komnir til tess at búgva um bil her í landinum, tí at fenaður træla tína hevur einki beitilendi, av tí at hungur og hallár er í Kánáanlandi: Loyv nú trælum tínum at búgva í Gosenlandi.»
v5
Tá segði Fárao við Jósef: «Faðir tín og brøður tínir eru komnir til tín;
v6
tí skal Egyptaland standa tær í boði; tú mást lata faðir tín og brøður tínar taka upp bústað í tí besta landsluti; búgvi teir í Gosenlandi; og um tú finnur avreksmenn teirra millum, tá skipa teir umsjónarmenn yvir fæflokkum mínum.»
v7
Síðan kom Jósef við Jákupi, faðir sínum, og leiddi hann inn fyri Fárao; og Jákup lýsti signing yvir Fárao.
v8
Tá spurdi Fárao Jákup: «Hvussu nógvir eru ævidagar tínir?»
v9
Jákup svaraði Fárao: «Ævidagar útiseturs míns eru eitt hundrað og tríati ár; fáir og vándir hava ævidagar mínir verið og eru nógv styttri enn tann aldur, ið fedrar mínir slitu í útlegd síni.»
v10
Og tá ið Jákup hevði lýst signing yvir Fárao, fór hann út aftur frá honum.
v11
Men Jósef fekk faðir sínum og brøðrum sínum bústað og gav teimum ognir í Egyptalandi, í tí besta landslutinum, í Rámeseslandi, eins og Fárao hevði boðið.
v12
Og Jósef veitti faðir sínum og brøðrum sínum og øllum húsfólki faðirs síns vistir eftir tali barnanna.
Jósef ger Egyptar til uppsitarar
v13
Men um alt landið var nú einki eftir til matna, tí at svølturin var harður, og bæði Egyptaland og Kánáanland vóru illa nívd av hallárunum.
v14
Jósef dró tá saman tað silvur í Egyptalandi og Kánáanlandi, sum var goldið fyri tað korn, ið teir høvdu keypt; og hann flutti tað í húsið hjá Fárao.
v15
Men tá ið silvurið treyt í Egyptalandi og Kánáanlandi, komu allir Egyptar til Jósefs og søgdu: «Gev okkum breyð! Hví skulu vit doyggja her beint fyri eygum tínum fyri tað, at silvur okkara trýtur?»
v16
Men Jósef svaraði: «Komið higar við fenaði tykkara, so skal eg geva tykkum breyð aftur fyri hann, um silvur trýtur!»
v17
Tá fóru teir til Jósefs við fenaði sínum; og hann fekk teimum breyð aftur fyri rossini og seyðin og neytini og asnarnar. Soleiðis helt hann teir tað árið við breyði fyri fenað teirra.
v18
Men tá ið árið var at enda, komu teir aftur til hansara og søgdu við hann: «Vit vilja ikki loyna tað fyri harra okkara, men nú trýtur silvurið, og fenaður vár er vorðin ogn harra okkara; so nú hava vit einki til harra okkara, uttan einans likam og jørð okkara!
v19
Hví skulu vit farast her beint fyri eygum tínum, bæði vit og jørð okkara? Keyp tú heldur okkum og jørð okkara fyri breyð, so vilja vit vera trælir hjá Fárao; og gev okkum sáðkorn, so at vit mega vera á lívi og ikki doyggja, og jørð okkara ikki verða løgd í oyði!»
v20
Tá keypti Jósef til Fárao alla jørð í Egyptalandi; tí at allir Egyptar seldu jørð sína, av tí at svølturin nívdi teir illa. Soleiðis ognaðist Fárao alt landið.
v21
Og hann gjørdi til trælir fólkið alt úr einum enda landsins í annan.
v22
Einans jørð prestanna keypti hann ikki; tí at teir fingu vissar tilskilaðar vistir frá Fárao; og teir livdu av sínum tilskilaðu vistum, ið Fárao gav teimum. Tessvegna nýttist teimum ikki at selja jørð sína.
v23
Síðan segði Jósef við fólkið: «Eg havi nú keypt tykkum og jørð tykkara til Fárao; og her hava tit nú sáðkorn til at sáa jørð tykkara við.
v24
Men av úrtøkum tykkara skulu tit geva Fárao fimtingin; hinar fýra fimtingarnar skulu tit hava til at sáa jørðina við og tykkum og húsfólkum tykkara til matna, og til føðslu hjá børnum tykkara.»
v25
Tá svaraðu teir: «Tú eigur lívið í okkum! Máttu vit nú funnið náði í eygum tínum, so skulu vit vera trælir Fáraos.»
v26
Jósef gjørdi nú ta lóg, sum enn er í gildi, at Fárao skuldi fáa fimtingin av jørð Egyptalands; einans jørð prestanna gjørdist ikki ogn Fáraos.
Jákup um jarðarferð sína
v27
Ísrael búði nú í Egyptalandi, í Gosenlandi; og teir reistu sær bygdir og aldu børn og fjølgaðust í stórum.
v28
Jákup livdi seytjan ár í Egyptalandi. Soleiðis vórðu allir ævidagar Jákups eitt hundrað og fjøruti og sjey ár.
v29
Men tá ið Ísrael nærkaðist deyðastundini, kallaði hann Jósef, son sín, til sín og segði við hann: «Havi eg funnið náði í eygum tínum, tá legg hond tína undir lendar mínar og játta, at tú vilt sýna mær ta góðsku og trúfesti ikki at jarða meg her í Egyptalandi.
v30
Eg vil hvíla hjá fedrum mínum; tí skalt tú flyta meg úr Egyptalandi og jarða meg í grøv teirra.» Hann svaraði: «Eg skal gera, eins og tú mælir til.»
v31
Men hann segði: «Ger mær eið upp á tað.» Og hann gjørdi honum eið upp á tað. Tá lútaði Ísrael tilbiðjandi niður at høvdalagnum.


text:
Norðurlond
Norðurlond eru norðasti parturin av Evropa. Tey eru eystanífrá Finnland, Áland, Svøríki, Danmark, Noreg, Føroyar, Ísland og Grønland.
3 av hesum londum hoyra tó til onnur lond, tó við ávísum heimastýri. Soleiðis hoyrir Áland til Finnland, og Føroyar og Grønland hoyra til Danmark. Svalbarð, Bjarnoyggin og Jan Mayen eru norskar oyggjar uttan sjálvstyri.
FólkiðEdit
Norðurlond eru millum heimsins bestu lond at búgva í. Ikki bert fyri ríkfólk, men eisini fyri vanlig fólk, sum ikki flóta í pengum. Eisini fyri tey, sum í longri ella stryttri tíðarbil av einhvørji orsøk ikki hava nokk til dagin og vegin. Ein fyritreyt fyri hesum er, at ein óskrivaður sáttmáli er millum ættarliðini, har tey yngru gjalda, so eldri kunnu leggja frá sær uttan at sita við ongum.


text:
Fyribils leigusáttmálin sum Sjóvinnustýrið hevur nú um hølini við Flogvøllin gekk út tann 1. november í fjør, men enn hevur Sjóvinnustýrið ikki funnið nakað høli í Vágum.
Og stjórin Hans Johannes á Brúgv hevur ikki góðar vónir um at finna nakað høli í Vágum, sigur hann við VP.
- Vit hava verið runt í oynni og hugt, men enn hava vit ikki funnið nakað høli til eina permanenta loysn, sigur hann.
Spurdur um hetta so merkir, at Sjóvinnustýrið kanska er á veg aftur til Havnar, sigur Hans Johannes á Brúgv, at politiski viljin er, at Sjóvinnustýrið er í Vágum, so tí leita vit eftir eini loysn her.
- Havnin liggur ikki enn í kortunum, men tað er givið, at tað hevði verið lættari at funni eini høli í Havn, har vit frammanundan eisini hava virksemi.
Sjóvinnustýrið hevði ein bygning til leigu í mong ár í Miðvági, men tann sáttmálin var uppsagdur. Upp á tal var eisini at keypa henda bygningin, men sambært stjóranum, so hevði hetta verið ein dýr loysn.
Um tú veitst okkurt, sum VP ikki veit - skriva so til vp@vp.fo


text:
Eydnuhjólið snurrar aftur á Vaglinum
15. september 2017
So snurrar eydnuhjólið hjá Tjóðveldi og restini av samgonguni aftur við fullari ferð á Vaglinum - profilering við skattapengum
Ert tú í einum ávísum samfelagsbólki ella hevur eina ávísa áskoðan, sum líknar henni í býráðssamgonguni, ja so eru størri sannlíkindi fyri, at tú kanst fáa ein vinning við sersømdum. Onki mark sýnist at vera fyri, hvat skattakrónurnar nú verða lutaðar út til.
Hart vunnar skattakrónur verða útlutaðar til ávísar og nærmast útvaldar samfelagsbólkar, meðan vaskikonan, arbeiðsmaðurin ella pensjónisturin lítið og onki fær eyka.
Hjálp teimum at fáa Bussleiðina betri, og síðan deila tey bara út tað, sum skattgjaldarin hevur goldið, fyri á tann hátt at sleppa at profilera seg við skattgjaldarans pengum.
Og hevur tú eina súkklu, ja so kanst tú fáa hana eftirhugdað ókeypis hjá kommununi?
Hví kunnu ikki onnur fáa fleiri tænastur frá kommununi, sum teimum tørvar - rinda vit ikki øll skatt fyri at fáa góðar tænastur?
Hví skal arbeiðsmaðurin í Havn og vaskikonan á Vaglinum rinda fyri rík ferðafólk, sum koma til Havnar, har tey sleppa at koyra ókeypis við einari fult skattafíggjaðari bussleið í Tórshavn. Meðan stendur taxa-chaufførurin til fánýtis og bíðar eftir at tjena eitt sindur upp á ferðavinnuna, men í veruleikanum verða hansara skattakrónur brúktar til at taka livibreyðið frá honum.
Borgarakort - takk!
Vit eiga at seta í verk borgarakort til allar borgarar í kommununi, og har tað verður definerað, hvørjar tænastur ymsu samfelagsbólkarnir kunnu fáa. T.d. kunnu skúlaungdómar, lesandi og pensiónistar fáa sersømdir, sum í øllum øðrum londum rundan um okkum.
Ókeypis tænastur og sersømdir skulu kortini veitast undir skipaðum viðurskiftum - við gjøgnumskygni og við haldgóðum politiskum og samfelagsligum argumentum.
Hví skal t.d. ein einligur pápi ella mamma við børnum, sum er noydd at hava ein bil, fyri at fáa dagligdagin at hanga saman, eisini rinda bussbilletina fyri tey, sum hava góð ráð at gjalda sjálvi?
Vit kunnu og skulu ikki fult út fíggja allar kommunalar tænastur yvir skattin - brúkarar muga eisini gjalda eftir evni og raðfesting skal til.
Annfinn Brekkstein
býráðslimur fyri Sambandsflokkin í Tórshavnar Kommunu
RN
Aftur


text:
Bárður spyr Løgmann um stjórnarskipanina
18. september 2018
Bárður S. Nielsen, formaður í Sambandsflokkinum, fer á tingfundinum í morgin mikudagin 19. september at seta ein munnligan fyrispurning til Aksel V. Johannesen, Løgmann um ætlanina at leggja stjórnarskipanina aftur fyri Løgtingið
Spurningar til Løgmann:
1. Ætlar Løgmaður, at uppskotið til stjórnarskipan hesuferð verður við viðmerkingum, so tað uppfyllir krøvini til lógaruppskot, sum eru ásett í Tingskipanini?
2. Um tingformaðurin mælir til at burturvísa málið smb. § 57, ætlar løgmaður so at heita á samgongulimir um at atkvøða ímóti tilmælinum?
Viðmerkingar
Løgmaður hevur í miðlunum boðað frá, at nú er aftur ætlanin at finna semju um at leggja uppskoti til stjórnarskipan fyri Løgtingið.
Vónandi fer løgmaður at virða allar partar í málinum, soleiðis at eisini tey, ið ikki eru samd við tulkingini hjá løgmanni og øðrum, fáa sama møguleika til at brúka embætisverkið, og fáa somu fíggjarligu orku, sum samgongan hevur, eftir at málið er latið Løgtinginum til viðgerðar, og harvið smb. stýrisskipanini er eitt mál, ið liggur til viðgerðar hjá lóggevandi valdinum.
Tingskipanin ásetir, at lógaruppskot skulu innihalda viðmerkingar, bæði almennar og serstakar viðmerkingar til hvørja grein sær, har greitt verður frá innihaldinum av hvørjari einstakari grein í uppskotinum. Eisini skal her verða greitt frá ætlanini við greinini, og hvussu hon skal skiljast. Hetta er sera umráðandi fyri øll tey, ið skulu virkað eftir hesi yvirornaðu lóggávu, sum verður avgerandi fyri alt undirliggjandi lógararbeiði í Føroyum framyvir, og ein týðandi partur av rættartrygdini hjá øllum borgarum.
Tingskipanin ásetir, at Løgtingsformaðurin skal, eftir at hava fingið samtykki frá formansskapinum, mæla Løgtinginum til at vísa burtur uppskot, sum ganga í móti stýrisskipanarlógini ella tingskipanini.
Tí hevði verið áhugavert um Løgmaður kunnaði Løgtingið um ætlaða uppskotið hesaferð verður við viðmerkingum og harvið kemur at fylgja ásetingunum í Tingskipanini, og spennandi verður at síggja, um tingskipanin verður fylgd í hesum týdningarmikla máli fyri Føroyar.
Sambandsflokkurin
RN
Aftur


text:
Kemilux og umhvørvið
Vit taka atlit til umhvørvið
Tú kanst kenna teg fullvísan í, at reingerðarevni okkara eru ment við serligum atliti til føroyska umhvørvið.
Til dømis er einki kálk í føroyska kranavatninum. Okkara vatn kemur nevniliga úr erva sum regn, - ikki úr jørðini. Tessvegna nýta vit heldur ikki kálkbindandi evni í okkara framleiddu vørum, og tað er náttúran fegin um. Hesi evni finnast harafturímóti vanliga í reingerðarevnum, sum eru framleidd í londunum kring okkum, har kálk er í vatninum.
Okkara hugsjón er, at færri kemisk evni, vit lata út í umhvørvið, betri er.
Tað er ein veruleiki, at øll reingerðarevni innihalda virkin evni. Um tey skulu loysa sína vaskiuppgávu, væl at merkja. Vit leggja alstóran dent á, at fara væl um okkara umhvørvi, við at nýta lætt niðurbrótilig, natúrlig evni úr plantuoljum í okkara húsarhaldsvørum.
Kemilux virkar samsvarandi donskum og ES-lógum og reglugerðum á økinum. Vit hava egna starvsstovu/laboratorium, sum í samstarvi við altjóða serkunnleika hevur dagliga eftirlitið við, at allar reglur verða fylgdar. Kemilux framleiðir samsvarandi ISO9001 skipanini. Strongu krøvini, sum vit seta okkum sjálvum, hava millum annað havt við sær, at Kemilux er góðkendur veitari til sera kravmiklu oljuvinnuna.


text:
Jakob Jakobsen, 1864-1918
„Jakob Jakobsen (1864-1918) var fyrsti føroyski akademiski hugvísindamaðurin. Umframt føroyskt rannsakaði hann tað norrøna málið, norn, í Hetlandi og Orknoyum. Tað, sum elvdi honum til at velja hetta granskingarevnið, var ynskið um at varpa ljós á føroyskt og seta tað inn í víðari granskingarhøpi. ... Jakob Jakobsen legði støði undir føroyskt vísindaligt mál við at skriva vísindarit á føroyskum og týða yrkismáli til føroyskt. Hann skrivaði umframt málfrøðiligu høvuðsverk síni eisini fyrstu føroysku bókmentafrøðiligu ritgerðina; hann savnaði og gav út skaldskap á mannamunni og týddi fagrar bókmentir; eftir hann eru fýra yrkingar.“
Føroysk bókmentasøga 1. (2011). Malan Marnersdóttir og Turið Sigurðardóttir. (S. 391-392). Tórshavn: Nám


text:
Fyrsta Mósebók, kapittul 37
Dreymur Jósefs
v1
Jákup varð nú búgvandi í útlegdarlandi faðirs síns, í Kánáanlandi.
v2
Og hetta er ættarsøga Jákups: Tá ið Jósef var seytjan ára gamal, goymdi hann at smalum saman við brøðrum sínum; og sum smádrongur var hann saman við sonum Billu og Zilpu, ið vóru konur faðirs hansara; Jósef bar faðir sínum boð um tað ringa orð, sum teir høvdu á sær.
v3
Og Ísrael unti Jósef fram um allar synir sínar, av tí at hann var ellisonur hans; og hann læt gera honum síðan ermakyrtil.
v4
Men tá ið brøður hansara sóu, at faðir teirra unti hann fram um allar synir sínar, løgdu teir hatur á hann og vildu ikki tala blídliga við hann.
v5
Og Jósef droymdi dreym og taldi hann fyri brøðrum sínum; tá hataðu teir hann uppaftur meira.
v6
Og hann segði við teir: «Hoyrið nú henda dreym, sum meg hevur droymt!
v7
Sí, vit fingust við at binda bundi úti á akrinum, og sí, tá reis bundi mítt og stóð beint upp; men bundi tykkara stóðu kringum og lútaðu mínum bundi.»
v8
Tá søgdu brøður hansara við hann: «Ætlar tú tær at vera kongur yvir okkum og valda okkum?» Og teir hataðu hann uppaftur meira vegna dreymar hans og orð.
v9
Og hann droymdi aftur dreym og taldi hann fyri brøðrum sínum og segði: «Meg hevur aftur droymt ein dreym, og sí, sólin og mánin og ellivu stjørnur lútaðu mær!»
v10
Men tá ið hann segði hetta fyri faðir sínum og brøðrum sínum, hevði faðir hansara at honum og segði við hann: «Hvat eru hetta fyri dreymar, teg hevur droymt? Munnu veruliga eg og móðir tín og brøður tínir koma at lúta tær til jarðar?»
v11
Og brøður hansara øvundaðu hann; men faðir hansara munaði hetta.
Jósef seldur
v12
Einaferð tá ið brøður hansara vóru burtur í haga um Sikemleiðina,
v13
mælti Ísrael við Jósef: «Munnu ikki brøður tínir vera burtur í haga um Sikemleiðina? Kom, eg ætli at senda teg til teirra!» Og hann svaraði: «Her eri eg.»
v14
Tá segði hann við hann: «Far og vita, hvussu brøðrum tínum og fenaðinum vignast, og ber mær boð aftur.» Síðan sendi hann hann frá Hebrons dali, og hann kom til Sikem.
v15
Men meðan hann nú reikaði um á víðavangi, kom maður fram á hann; og hann spurdi hann: «Hvørjum leitar tú eftir?»
v16
Hann svaraði: «Eg leiti eftir brøðrum mínum; sig mær, hvar teir eru við fæflokkum sínum.»
v17
Maðurin svaraði: «Teir eru farnir hiðan; tí at eg hoyrdi teir siga: Latum okkum fara til Dótans.» Síðan fór Jósef aftan á brøður sínar og hitti teir í Dótan.
v18
Men teir sóu hann langt burturi; og áðrenn hann var komin til teirra, ráddust teir um at taka hann av lívi
v19
og søgdu hvør við annan: «Hygg, har kemur hasin droymarin!
v20
Latum okkum nú drepa hann og blaka hann í ein av brunnunum; vit kunnu tá siga, at eitthvørt villdjór hevur etið hann; so fáa vit at síggja, hvat ið verður úr dreymum hans.»
v21
Men tá ið Ruben hoyrdi hetta, vildi hann bjarga honum úr hondum teirra og segði: «Latum okkum ikki taka hann av lívi!»
v22
Og Ruben segði við teir: «Úthellið ikki blóð; kastið hann heldur í henda brunnin her í oyðimørkini og leggið ikki hond á hann!» Men hetta segði hann til tess at bjarga honum úr hondum teirra og fáa hann heim aftur til faðirs síns.
v23
Tá ið nú Jósef kom til brøður sínar, tóku teir og nektaðu hann úr kyrtlinum, úr ermakyrtlinum, sum hann var í,
v24
og kastaðu hann í brunnin; men brunnurin var tómur, einki vatn var í honum.
v25
Síðan settu teir seg niður at fáa sær mat, og tá ið teir hugdu upp, sóu teir ísmaeliskar ferðakeypmenn, sum komu úr Gilead. Kamelar teirra bóru roykilsi, kryddurtir og myrru, sum teir vóru á ferð við til Egyptalands.
v26
Tá mælti Júda við brøður sínar: «Hvat gagn hava vit av at drepa bróður okkara og loyna morðið?
v27
Latum okkum heldur selja hann til Ísmaelitarnar og ikki leggja hond á hann; tí at hann er bróðir okkara, okkara hold og blóð!» Hetta lótu nú brøður hansara sær lynda.
v28
Og tá ið nakrir midianitiskir keypmenn komu framvið, drógu teir Jósef upp úr brunninum, og teir seldu Jósef til Ísmaelitarnar fyri tjúgu siklar í silvuri. Teir fluttu Jósef til Egyptalands.
v29
Men tá ið Ruben kom aftur at brunninum, sí, tá var eingin Jósef har; tá skræddi hann klæði síni sundur.
v30
Og hann kom aftur til brøður sínar og segði við teir: «Drongurin er horvin, og eg veit ongar staðir at fara!»
v31
Tá tóku teir kyrtil Jósefs, drópu geitarhavur og rýddu kyrtilin í blóðinum.
v32
Síðan sendu teir ermakyrtilin heim til faðirs síns og søgdu: «Hetta hava vit funnið; hygg eftir, um hetta ikki man vera kyrtil sonar tíns!»
v33
Og tá ið hann hevði kannað hann gjølla, mælti hann: «Hetta er kyrtil sonar míns; eitthvørt villdjór hevur etið hann; vissuliga er Jósef sundurskræddur!»
v34
Tá skræddi Jákup klæði síni sundur og bant sekk um lendar sínar og syrgdi son sín mangar dagar.
v35
Og tó at allir synir hans og allar døtur hans komu at ugga hann, vildi hann ikki lata seg ugga, men segði: «Við sorg fari eg niður í helheim til son mín!» Og faðir hansara syrgdi hann.
v36
Men Midianitar seldu hann til Egyptalands, til Potifars, sum var hirðmaður og lívvarðarhøvdingi hjá Fárao.


text:
Upptakt: NSÍ-Fulham – hugleiðingar Jens Martin Knudsen
Tað var við serligari gleði, at fara við til London sum NSÍ-ari, at dystast ímóti einum so stórum liðið sum Fulham.
Her hugsi eg serliga um hvussu stutt sìðani tad er, at vit øll frøddust um at NSÍ fyri fyrstu ferð var komið ùt í Europa at leika.
Tað var stórt fyri mong, nú at kunna uppliva at leika ímóti so sterkari mótstøðu. Tað er ikki bara gleðiligt, men eisini ein flytan av forðingum, sum einhvør felagskapur skal koma framvið, fyri at mennast enn meira.
Minnist sjàlvur hvussu torført tad var, at fáa táverandi NSI nevnd og stuðlar, at kunna ímynda sær, at tad var møguligt hjá okkara felagi at náa hartil.
Men sjálvandi er alt møguligt, sum ein setur sær fyri, serliga í felagskapi vid øðrum, ið hava sama mál fyri eyga.
Tað var við hesum stoltleika, at eg saman við tveimum av yngstu dreingjum mínum, gekk inn á leikvøllin hjá Fulham, væl vitandi at hetta var bara enn ein varði í søgu felagsins.
Tað koma fleiri, tað eri eg heilt vísur í.
Við NSÍ hjarta.
Jens Martin Knudsen


text:
af Dina Jensdóttir Norðberg | sep 15, 2017 | Skapandi // DIYWatch this video on YouTube Í dag, fara vit at orna negl! 💅✨ So gentir, enjoy!...
af Dina Jensdóttir Norðberg | jun 9, 2017 | Skapandi // DIY Watch this video on YouTube Hetta er mín næsta roynd at gera slím. Hesaferð er tað eitt glimmur slím DIY úr glimmurlími. Fyri tykkum, sum ikki kenna tað, so er tað heimagjørt slím/spæli-deiggj. Hetta er ógvuliga inn nú millum børn og ung. 😃 So...
af Dina Jensdóttir Norðberg | maj 26, 2017 | Skapandi // DIY Watch this video on YouTube Hetta var mín fyrsta roynd, at gera tað nógv eftirspurda videoið. Nevniliga eitt føroyskt “fluffy slime” DIY. So hygg at videonum fyri at síggja, hvussu tað gekk fyri...
af Dina Jensdóttir Norðberg | apr 15, 2017 | Skapandi // DIY Watch this video on YouTube Í dag er leygardagur og páskaaftan. Í morgin er fyrsti páskadagur, og tá er vanligt at eta páskaregg. Tí fara vit her á Vakurleiki.fo at gera okkara egna heimagjørda, leskiliga páskaregg til familjuna. Trýst á videoið uppi...
af Dina Jensdóttir Norðberg | apr 14, 2017 | Skapandi // DIY Watch this video on YouTube Í dag er fríggjadagur, og tískil er eitt kreativt video á skránni, har eg fari í fjøruna at leita eftir tilfari at skapa páskapynt burturúr. Trýst á videoið niðri undir fyri at síggja, hvussu hetta gekk fyri seg. ...
af Dina Jensdóttir Norðberg | jan 20, 2017 | Skapandi // DIYWatch this video on YouTube Her er eitt skapandi video (DIY), har vit gera orðleysu litbókina og tvey armbond, ið kunnu nýtast at evangelisera við ella til egið brúk, serliga í samband við frelsu og frelsuvissu. Tilfar: Bók: Ymisk papp, límstift, límpistól,...